text:
IJAMBO RIGENEWE ABANYARWANDA MU GIHE TWIZIHIZA YUBIRE Y’IMYAKA 50 Y’UBWIGENGE BW’U RWANDA (1962-2012)
Kwizihiza imyaka mirongo itanu y’ubwigenge bw’igihugu cyacu kuri uyu wa mbere Nyakanga 2012 ni igikorwa gihambaye kizakomeza kwibukwa mu mateka y’U Rwanda. Mu kwifatanya n’Abanyarwanda muri iki gikorwa, ishyaka RDI ryifuje ko twasubiza amaso inyuma, tukibukiranya intambwe z’ingenzi zatewe mu kwigobotora ingoma ya cyami-gihake n’iya gikolonize, ndetse tukavuga ibigwi abayobozi b’imena ba Revolisiyo yo muw’1959.
Iyo Revolisiyo ni yo dukesha Repubulika muw’1961, n’ubwigenge bw’u Rwanda muw’1962.
Kuri uyu munsi ariko, tuboneyeho no kwibutsa ko bikwiye guharanira ko imitegekere y’u Rwanda ivugururwa, mu rwego rwo guhosha amakimbirane yo kurwanira ubutegetsi yokamye igihugu cyacu, na n’ubu akaba agenda arushaho gukaza umurego, cyane cyane kuva aho umutwe FPR-Inkotanyi ufatiye ubutegetsi ku ngufu za gisirikare mu mwaka w’1994. Guhindura imitegekere, mu nzego zose, ni byo byonyine bishobora gusubiza Abanyarwanda icyizere batakaje kubera ubutegetsi bubi bukora amahano, bugatuma igihugu gihora gicura imiborogo.
Kugira ngo Repubulika n’ubwigenge twabonye twiyushye akuya binogere rubanda koko, ni ngombwa ko ubutegetsi bushingira imizi ku mahame ya demokarasi kandi bukubahiriza uburenganzira busesuye bwa buri mwenegihugu, nta busumbane cyangwa ivangura iryo ari ryo ryose.
Iri jambo ry’ishyaka RDI ku bwigenge bw’igihugu cyacu rikubiye mu ngingo enye z’ingenzi :
I. DEMOKARASI N’UBURINGANIRE MU BENEGIHUGU NI BYO SHINGIRO RY’UBWIGENGE
Rwagati mu kinyejana cya 20, abakoloni batunguwe n’uburyo ibihugu byari ku ngoyi yabo byakangukiye rimwe, bigasaba ubwigenge bishishikaye. Ni ko byagendekeye n’Akoloni b’Ababiligi bari mu Rwanda. Mu gihe Leta y’Ababiligi yakoraga ibishoboka byose ngo itinze ubwigenge bw’ibihugu byari mumaboko yayo, indobanure z’Abatutsi zari ku ngoma mu Rwanda, zo zari zishishikajwe no kugumana indonke z’ubutegetsi bwa cyami na gihake, zigasaba ko igihugu gihita gihabwa ubwigenge, ubundi ingoma ya cyami igakomeza gukandamiza rubanda nk’uko byari bisanzwe. Ku rundi ruhande, impirimbanyi ziganjemo Abahutu zari zegereye rubanda rwapyinagajwe n’ingoma ya gihake, na zo zaharaniraga kugeza u Rwanda ku bwigenge, ariko zigasaba zikomeje ko habanza kubaho demokarasi n’uburinganire mu benegihugu bose.
Abari ku ngoma icyo gihe ntibakozwaga igitekerezo cyo gushyikirana n’impirimbanyi zaharaniraga demokarasi. Ahubwo bahisemo gusagarira abo barwanashyaka mu magambo ndetse no kubagabaho ibitero bagamije kubaca intege. Nyamara bene gutangiza iryo hangana ntibyabahiriye, kubera ko batsinzwe, ari na byo byavuyemo Revolisiyo yo mu 1959-1961.
Abayobozi b’iyi Revolisiyo bahereye ko baca akarengane n’ubusumbane byari bimaze kurambira abenegihugu, bafungura imiryango ya demokarasi ku buryo ubwigenge bwaje ku ya mbere Nyakanga 1962, Abanyarwanda bakiruhutsa bagira, bati « inkono ihiriye igihe ».
Bana b’u Rwanda, cyane cyane Urubyiruko
Tugomba kwirinda kugwa mu mutego w’ikinyoma n’amacenga by’Udutsiko tw’abantu bamwe baharanira inyungu zabo bwite gusa, bakaba bagerageza gusibanganya mu mateka y’igihugu cyacu igikorwa gikomeye cy’intwari zarokoye rubanda, ziyobowe na Nyakubahwa Geregori Kayibanda. Birakwiye rwose ko tuvuga ibigwi ubuziraherezo, abarwanashyaka dukesha Repubulika n’ubwigenge, intwari zitangiye igihugu mu buryo butagereranywa, zigakura rubanda mu nzara z’ubutegetsi bw’akarengane. Izo ntwari z’igihugu zigomba guhora zihabwa icyubahiro kizikwiye, zigahora zibukwa n’Abanyarwanda uko ibisekuru bisimburana, kuko zemeye guhara amagara yazo, kugira ngo igihugu kibone ubwigenge nyabwo.
II. IYI MYAKA 50 Y’ UBWIGENGE IDUSIGIYE IKI ?
Imyaka 50 tumaze mu bwigenge yagejeje u Rwanda kuri byinshi biteye ubwuzu, ariko haracyariho n’ibibazo by’ingutu bigomba gushakirwa ibisubizo mu maguru mashya.
Mu byiza twagezeho, twavuga ibi bikurikira :
1°Haciwe burundu Ubutegetsi gakondo bwa cyami n’imigenzo yabwo ishingiye ku bwiru n’ubuhake bwari bwarahejeje rubanda mu buja.
2°Hashyizweho Ubutegetsi bwa Repubulika n’inzego z’ubuyobozi bw’igihugu zishingiye ku matwara ya demokarasi, abaturage bahabwa uburenganzira bwo kwitorera abayobozi babanogeye.
3°U Rwanda rwemewe nk’igihugu cyigenga kandi ruhabwa intebe mu rugaga rw’amahanga;
4°Ubutegetsi bwa Repubulika bwashyize ingufu mu guteza imbere uburezi, bwongera amashuri abanza n’ayisumbuye, bushinga na Kaminuza ya mbere mu gihugu (UNR), bwubaka imihanda n’ibindi bikorwa by’amajyambere, kandi buteza imbere imibereho myiza y’abaturage, hifashishijwe imishinga y’amajyambere mu turere twose tw’igihugu.
Nta byera ngo de
Nk’uko rero « nta byera ngo de », no mu mateka y’u Rwanda rwigenga dusangamo ibikorwa ndetse n’imyifatire biteye ipfunwe. Twavuga nk’ibi bikurikira:
1°Umuco na politiki birangwa n’ibisigisigi bya gihake, kutoroherana no kutamenya kujya impaka zubaka (biratangaje kubona na n’ubu hari abanyarwanda bumva ko umwera uturutse i bukuru ugomba gukwira hose)
2°Umuco mubi wo kugundira ubutegetsi n’uwo gushaka kubufata ku ngufu; bityo ingoma zigasimburana ari uko habanje kumeneka amaraso menshi cyane. Koko rero, kuva u Rwanda rwakwigenga batatu mu bigeze kuba Abaperezida ba Repubulika bapfuye bahotowe, utarishwe na we yajugunywe mu munyururu n’uwamusimbuye.
3°Guhindura amoko y’Abanyarwanda igikoresho cya politiki, iyo udutsiko dushaka gufata ubutegetsi byanze bikunze, cyangwa kubugundira ku nyungu zatwo gusa. Kuri iyi ngingo, turibukana akababaro kenshi Abatutsi bagiye bicirwa imbere mu gihugu, bahitanywe n’Abahutu babazizaga ko bashobora kuba ari ibyitso by’Inyenzi, ubwo zabaga zigabye ibitero by’iterabwoba muri za 60, zigambiriye gufata ubutegetsi ku ngufu. Mu mateka ya vuba, turibuka intambara y’Ukwakira 1990 yashojwe na FPR ndetse n’itsembabwoko n’itsembatsemba byo mu 1994 ubwo FPR yari imaze kwivugana ba Perezida Habyarimana Yuvenali na Sipriyani Ntaryamira. Ayo mahano yahaye FPR urwaho rwo kugera ku butegetsi, nyamara byahitanye amamiliyoni y’Abatutsi n’Abahutu mu Rwanda, ndetse n’impunzi z’Abahutu zari zakwiriye imishwaro mu mashyamba ya Congo, abazihigaga bakazitsembamo ibihumbi amagana.
4°Ikibazo cy’irondakarere cyagaragaye ubwa mbere ahagana mu 1968, ubwo Abaparimehutu bo mu mumajyepfo n’abo mu majyaruguru y’u Rwanda, bateshukaga ku nshingano yo guharanira inyungu rusange, ahubwo bagasamarira indonke zabo bwite, cyahumanyije bikomeye uburyo bwo gukora politiki mu Rwanda ku gihe cya Repubulika ya mbere n’iya kabiri. Na n’ubu ayo amacakubiri akaba akomeje kuranga bamwe mu banyarwanda b’impuguke babarizwa mu buhungiro, ndetse akaba yaranadukiriye urubyiruko kandi ari rwo rwari rukwiye gushyira hamwe ingufu kugira ngo rusezerere ingoma y’igitugu ihejeje Abanyarwanda ku ngoyi.
5°Ikibazo cy’irondakoko cyarushijeho gukara bitewe n’uko ishyaka rya FPR-Inkotanyi, rimaze gutsinda intambara y’amasasu, ryashyizeho ubutegetsi bwubakiye ku kinyoma cyahawe intebe hifashishijwe ingengabitekerezo yuje uburiganya yitwa” Jenoside yakorewe Abatutsi ikozwe n’Abahutu bose”. Iryo vangura ryashinze imizi no mu bucamanza hakoreshejwe Inkiko Gacaca zigamije gukingira ikibaba Agatsiko k’Abatutsi bakoze ibyaha bikomeye no guhashya Abahutu bose muri rusange. Aha twakongeraho n’uruhare rw’umuryango IBUKA ufatanyije na FPR mu guhimbira ibyaha abahutu; cyane cyane abishoboye cyangwa abakekwaho ubushobozi bwo kuba bashishikariza abaturage guharanira uburenganzira bwabo.
6°Ikibazo cy’impunzi cyaburiwe umuti kugeza aho uyu munsi u Rwanda rubarirwa mu bihugu bisumbya ibindi umubare w’impunzi. Igiteye impungenge kurushaho ni uko muri izo mpunzi dusangamo n’uwahoze ari umwami w’u Rwanda, Kigeli V Ndahindurwa n’abandi benshi bahoze mu buyobozi bw’igihugu no mu mirimo yindi inyuranye, kandi bakabaye bakigikorera. Abo bose ni ingufu u Rwanda rukomeje gutakaza.
III. IBINTU BIGEZE IWA NDABAGA
Bana b’u Rwanda, nshuti z’u Rwanda,
Mu myaka 18 FPR imaze ku butegetsi, igitugu cyarimitswe, maze akarengane gasakara mu gihugu mu ngeri zose z’ubuzima bwa buri munsi.
1°Ku birebana na politiki, ubutegetsi bwikubiwe n’Agatsiko k’abasirikare bakuriye mu buhungiro mu gihugu cya Uganda. Barangajwe imbere na Jenerali Paul Kagame wahinduye igihugu akarima ke, akaba agitegeka atitaye ku nyungu rusange z’Abanyarwanda, ahubwo ashyize imbere gusa inyungu ze bwite n’iz’agatsiko ka bene wabo n’incuti ze. Ikirushijeho gutera Abanyarwanda agahinda ni ukubona abagize kariya gatsiko ari ba ruharwa mu bwicanyi nyamara bakaba badakurikiranwa n’inkiko, kandi abenshi muri bo bashakishwa n’ubutabera mpuzamahanga , nk’ubw’igihugu cya Hispaniya ndetse n’ubwo mu Bufaransa.
Kugira ngo bimakaze ubutegetsi bwabo bw’igitugu cya gisirikare, Jenerali Paul Kagame n’ibyegera bye bashyizeho amategeko yo kuniga uburenganzira bw’Abanyarwanda uhereye ku bw’itangazamakuru ryigenga, ukageza ku bw’amashyaka ya politiki yangiwe gukorera mu bwisanzure mu gihugu.
Amacakubiri hagati y’amoko atuye u Rwanda yarenze urugero, ku buryo amahoro avugwa mu Rwanda ari ay’icyitiriro gusa, hagamijwe kujijisha amahanga. Dore ikibigaragaza:
Icya mbere, ni ubwinshi bw’abasirikare bitwaje imbunda bahora bajagata mu baturage amanywa n’ijoro nk’aho igihugu kikiri mu ntambara. Bivugwa ko baba babungabunga umutekano, nyamara hirya no hino mu gihugu abantu baburirwa irengero cyangwa bagahotorwa mu manzaganya, bikitirirwa abagizi ba nabi batajya bamenyekana.
Ikindi kigaragaza ko mu by’ukuri nta mahoro Abanyarwanda bafite, ni ubwoba n’urwikekwe bahorana. Ntawe ukizera umuvandimwe we. Abanyagihugu bahahamuwe n’uko ubutegetsi bwa Kagame bubagirira nabi bukoresheje inzego z’ubutasi zunganira igisirikare mu kujujubya abaturage, nk’uko byakorwaga ku ngoma z’abanyagitugu kabuhariwe; nka Hitleri mu Budage cyangwa Cewosesiku muri Rumania.
2°No mu rwego rw’ubukungu ibintu ntibyifashe neza. Agatsiko kari ku butegetsi mu Rwanda gakomeje kwigwizaho ubukungu bw’ikirenga katitaye ku bukene bwa rubanda rwa giseseka, kakaba gashishikajwe gusa n’inyungu zako bwite hamwe n’iz’abantu cyangwa amasosiyete y’ubucuruzi agashyigikiye. Ako gatsiko kabeshya amahanga ko kateje imbere igihugu kerekana amazu y’imiturirwa kazamuye mu mugi wa Kigali ndetse n’imibare y’ibikabyo na za disikuru zo kwivuga ibigwi. Ibyo kandi bikorwa mu gihe abakene batabarika birukanwa mu migi, bagacirwa mu byaro aho bicirwa n’umudari, kure y’amaso y’abanyamahanga.
3° Ibirebana n’umuco nabyo si shyashya. Uburezi bwasubiye inyuma cyane, impamyabumenyi zihanitse zitangwa ku bwinshi nk’inzoga ibishye, inyinshi muri zo zikaba ari umusaruro w’inyigisho zidafite ireme. Nta mugayo kuko ibyigishwa n’imfashanyigisho biciriritse cyane, ndetse na benshi mu barimu bakaba bafite ubushobozi buke, hagakubitiraho ko banahabwa umushahara w’intica ntikize. Abanyeshuri basiba amasomo uko bishakiye, amanota agatangwa hakurikijwe icyenewabo ndetse na ruswa, ku buryo kubaka amashuri yigenga bisigaye ari ubushoramari nk’ubundi bwose bw’abaharanira kwinjiza ifaranga gusa.
Ubundi uko tubizi, amateka ni kimwe mu bintu by’ibanze umuco wa buri gihugu ushamikiraho. Birahangayikishije kubona mu Rwanda amateka y’igihugu atakigishwa mu mashuri nyuma y’aho FPR Inkotanyi ifatiye ubutegetsi muw’1994, bikaba biri muri gahunda y’abahezanguni bashaka kugoreka amateka uko iminsi igenda ihita. Icyo FPR igamije mu by’ukuri, ni ugusimbuza amateka ibyiyumviro byenyegeza inzika mu Banyarwanda, ari nayo mpamvu abaharanira ukuri n’imibanire myiza y’abaturarwanda bagomba kwamagana iyo migirire, bagakora ibishoboka byose kugira ngo amateka nyayo abe ariyo asugira mu bana b’u Rwanda.
Abanyarwanda bafite umwihariko n’amahirwe byo kuba bose bumva kandi bakavuga ururimi rusange rw’Ikinyarwanda. Ibyo bishoboka hake muri Afrika. Amashuri yakagombye kwigisha Ikinyarwanda ashyizeho umwete, abari mu nzego z’ubuyobozi bagashishikarira kuvuga ururimi gakondo mu buryo butunganye. Birababaje rwose kubona benshi mu bategetsi ndetse n’abanyamakuru bo mu Rwanda basa n’aho batoranywa hakurikijwe ubumenyi buke bw’amagambo n’ikibonezamvugo by’Ikinyarwanda.
Birakwiye kandi ko n’Abanyarwanda baba mu mahanga bakwihatira gukunda ururimi rw’Ikinyarwanda no gutoza abana babo kuruvuga no kurwandika neza.
Umuco w’igihugu twawugereranya n’umutima wacyo, akaba ari nayo mpamvu biteye agahinda kubona Abanyarwanda bamwe basamarira imico y’amahanga, ari na ko batakaza uwabo.
IV.UMWANZURO : U RWANDA RUZAKIZWA N’UBUTEGETSI BUSHYA
Nubwo FPR yakomeje kubeshya yigaragaza nk’aho ubutegetsi bwayo bushishikariye kuzamura igihugu mu bukungu, ikinyoma cyayo kirimo kujya ahabona. Bimaze kugaragara neza ko ingoma ya Kagame ari iy’igitugu cy’agatsiko gashaka kwihambira ku butegetsi, gahutaza ndetse gahitana abanyamakuru bigenga n’abanyapolitiki batavuga rumwe na ko, kabafungira akamama, ari nako kabashyiraho iterabwoba.
FPR yashyizeho politiki ikaze y’ivanguramoko idatandukanye na busa na politiki ya ruvumwa ya Apartheid yaciwe muri Afrika y’Epfo. Iyo politiki y’ivangura ibangamiye bitavugwa imbaga y’Abanyarwanda. Bikaba ndetse bigaragarira buri wese ko politiki iyoboye u Rwanda muri iki gihe isa n’iyariho mu gihe cya gihake na cyami, mbere y’Ubwigenge.
Bana b’u Rwanda namwe ncuti z’u Rwanda,
Mu by’ukuri, nta kindi cyarangiza iki gihirahiro Abanyarwanda benshi barimo, uretse ihinduka ry’ubutegetsi n’ivugururwa rihamye mu mikorere ya politiki mu gihugu cyacu. Nyamara ubutegetsi bw’igitugu bwa FPR na Perezida wayo Paul Kagame bakomeje kunangira no kuvunira ibiti mu matwi.
Ni yo mpamvu, kuri iyi Yubile y’imyaka 50 u Rwanda rumaze rwigenga, ishyaka RDI ryongeye guhamagarira Abanyarwanda bose baharanira demokarasi, guhuriza hamwe imbaraga bidatinze kugira ngo baboneze uburyo bwo kugera kuri iyo mpinduka.
Kugira ngo ibyiza dukesha Ubwigenge, ari byo Repubulika na demokarasi, bye kugenda nka Nyomberi, ni ngombwa ko dushyiraho mu Rwanda inzego nshya z’ubutegetsi bw’inzibacyuho nk’ubwateganywaga n’Amasezerano y’Arusha, izo nzego zigahabwa inshingano yo gukoresha mu maguru mashya amatora anyuze mu mucyo no mu bwisanzure; kandi azira uburiganya.
Iyi mpinduka duharanira izagerwaho bivuye ku butwari n’ubwitange bw’abahungu n’abakobwa b’u Rwanda barahiriye kudatatira Intwari zatugejeje ku Bwigenge na Repubulika, bakaba baragize nk’intego yabo: Ukuri; Ubutabera n’Ubwisanzure. Ni muri ubwo buryo Leta y’Inzibacyuho izaba ifite inshingano yo gufasha u Rwanda gutera intambwe yo kuba igihugu cyubahiriza uburenganzira bw’abagituye bose, mu buringanire, ikazihutira gukoresha Inama Rukokoma kugira ngo Abanyarwanda bigire hamwe mu bwisanzure imvo n’imvano y’akaga bahuye na ko muri iki kinyejana tuvuyemo, igashaka n’ibisubizo bizubakirwaho Igihugu cy’Amahoro.
Inama Rukokoma izagaragaza amakosa ya buri wese, abahekuye u Rwanda bose ibakanire urubakwiye, ariko cyane cyane iyo nama ikazaba ishingiro ry’umuryango nyarwanda mushya urangwa n’ituze n’ubwiyunge, aho ukuri kuzaba nk’umukenyero ubutabera bukaba umwitero.
Nibahuza uyu mugambi, abaharanira impinduka mu Rwanda bazaba bahaye igihugu cyacu umusanzu ntagereranywa wo guha abana bacu ndetse n’abuzukuru icyizere cyo kurya imbuto z’Ubwigenge ubuziraherezo.
Mu kurangiza, nifurije Abanyarwanda n’Abanyarwandakazi, ndetse n’inshuti z’u Rwanda kugira Yubire nziza y’Ubwigenge, aho bari hose !
Harakabaho Ubwigenge!
Harakabaho Repubulika y’u Rwanda!
Harakabaho Demokarasi
Bikorewe i Buruseli, ku wa 30 Kamena 2012.
Fawustini TWAGIRAMUNGU
Perezida wa RDI-Rwanda Rwiza


c: text/html

text:
juillet 2010
UBUTUMWA UMUBYEYI BIKIRA MARIYA YAHAYE BYISHIMO KU ITARIKI YA 13/07/2010
Umubyeyi Bikira Mariya yaje ababaye cyane, ari mu rumuri rwinshi cyane ntabona icyo ndugereranya narwo nuko aranyitegereza, aransuhuza, ati :
B.M. : Uraho mwana wanjye ukomeje kwihanganira ibigeragezo byose uhura nabyo!
BY. : Uraho Mama!
B.M. :Umeze ute?
BY.: Mama, meze neza gahoro nawe urabibona. Singisinzira kubera ibintu bibi mukomeje kunyereka.
B.M.: Mwana wanjye, ihangane kuko nta kintu utazi. Mwana wanjye, nsuhuriza abana banjye bose, uti nimugire amahoro kandi mugwize andi.
BY.: Mama, ndi hano vuga icyo ushaka umuja wawe ndakumva.
B.M.: Bana banjye, ngarutse kubasura mbakunze nk'uko nababwiye ko ntazabasiga nk'imfubyi, niko bimeze kuko igihe cyose mbari hafi.
BY.: Mama, murakoze. Ariko Mama, mbere yo kugira icyo tukubwira ubanze utubabarire ibicumuro byacu, ubanze uturuhure imitima iremereye, ubanze usubize imitima ya benshi mu nda.
B.M.: Bana banjye, buri muntu atekereze ku mutima we maze ashyitse umutima hamwe, maze avuge ikiri ku mutima we ariko cyane cyane yizeye ko icyo asaba gishoboka ariko cyane cyane yicishije bugufi kugira ngo ashobore kwakira no kumva icyo agomba kumva no kwakira icyo ari buhabwe.
Bana banjye, naje kubasura nk'uko mpora nza. Bana banjye sinababwira ko mbabaye cyangwa nishimye, sinababwira ko mbagaye kandi ndi umubyeyi. Bana banjye, ndababaye cyane kuko ibyo nkomeza kubabwira mutabikora ahubwo mugaca intege n’abagombye kuzigira. Umukobwa aba umwe agatukisha bose, none rero ndagarutse kubera ko mbakunda.
Bana banjye, nk'uko nababwiye ko mwanyise umunyabyaha ariko atari ko nitwa, atari nako nteye.
BY.: Mama, tugusabye imbabazi tubikuye ku mutima, wirengagize ibyo twaba twaragukoreye byose, uzirikane ko turi abantu, uzirikane ko udukunda kandi ko turi abana bawe b'abanyabyaha.
Mama, ndabona harimo abagerageza bubahiriza ibyo ubasaba. Erega Mama, kenshi uza tugukumbuye kandi uyu munsi wumve ko tugerageza ariko intege nke za muntu ziranga.
B.M.: Bana banjye, uyu munsi ntabwo mbakura umutima, ndagira ngo buri muntu aho ari ajye yisuzuma kandi yikosore. Si itegeko ni ubushake n'urukundo bya buri muntu.
Bana banjye, kenshi na kenshi nakunze kubasobanurira ko Kibeho yanyakiriye atari umusozi, atari n'umurenge ahubwo Kibeho ni abo mpasanga, ndumva narabibasobanuriye kuva mbere. Nkihakandagira nababwiye ko mbakunda ko ntazabasiga nk'imfubyi, ni yo mpamvu nanjye uko bwije n'uko bukeye ndagaruka kuko mbakunda kandi mbashaka kandi n'iyo mbakumbuye mbatumaho.
BY.: Ariko Mama, natwe turagukunda n'ubwo haba harimo ucikwa cyangwa akagira intege nkeya ariko nzi neza ko uko nabonye abantu bose bari iwacu hari abagerageza kandi baragukunda n'uwumva ubutumwa akumva aho babusoma nawe agira icyo atahana.
B.M.: Bana banjye, niyereka ab'intamenyekana, niyereka uwo nshaka n'igihe mbishakiye nkamutuma aho nshaka, nkamutuma aho ari ngombwa.
BY.: Mama , icyo ushaka kirakorwa.
B.M.:Bana banjye, ubwo nazaga gusura umwana wanjye ubwa mbere benshi bamwibajijeho bavuga ibyo bishakiye. Bana banjye rero burya ntawe usiga umugisha iwabo ngo awusange ahandi; koko ugira Imana abona umugira inama kandi ugira Imana abona umubwiza ukuri. Mugira amahirwe rero ko mpora nza kubasura mbatumaho umugaragu wanjye unanizwa n’ubonetse wese.
BY.: Ariko se Mama, ni ukuvuga iki?
B.M.: Bana banjye, nibuka ko akiri mu nzu y'imbohe namusezeranyije ko kandi narabimubwiye ko azatotezwa n'abantu bose, agatotezwa n'abo bagize icyo bahuriyeho n'abo batagize icyo bapfana ndetse n'abatamuzi, kugeza igihe azabura n'umuha amazi yo kunywa, bakamuhimbira ibitabaho kugira ngo ashobore gufasha umwana wanjye Yezu gukiza isi. Birantangaza cyane kumva ibyo mubyibagirwa namwe mwari muri kumwe nawe mugaca muri iyo nzira.
Bana banjye, ntihazagire usenga, ukora igikorwa cy'urukundo yereka abantu kugira ngo bamushime, ujye uharanira gushimwa n'uwo utareba n'amaso yawe. Nababwiye ko umukristu w'ukuri ukunda mugenzi we aramwegera akamuhana akamwereka ko ibyo akora atari byiza. Bana banjye, mumbabarire kuko ibyo nabibabwiyeho kuva kera, ni ukubasubiriramo, ndagira ngo ejo hatagira ugwa muri uwo mutego cyangwa agateshuka kuko buri muntu yagombye gufungura amaso akamenya icyo yagombye gukora cyiza: gusenga, kwicisha bugufi no gukundana cyane cyane kubabarirana. Ndabamenyesha ko mugira amahirwe abandi badafite. Hari abifuza kuba bari hano muri kino gihugu cyanyu ariko ntibabibone. Birambabaza cyane, mucika intege ntimwubahirize ibyo tubabwira.
Bana banjye reka mbabwire, ibya mbere bigiye kuba ibya nyuma. Ikindi kandi bana banjye ukuri kuratinda ntiguhera. Bana banjye, ibyo nababwiye byose byaragaragaye ubu mugeze mu bihe bya nyuma kuko bya bihe bibi bikomeye mubigezemo, mubirimo byaratangiye kandi ufite amaso yo kureba narebe kandi ashishoze, arebe ikibi n'icyiza.
Bana banjye, mugeze mu bihe bikomeye cyane ariko abazaharanira ugukora ugushaka kwanjye n'umwana wanjye abo nzabarinda igihe cyose, yaba mu byago cyangwa mu makuba cyane cyane muri ibi bihe bikomeye mugezemo nzabagotera mu mutima wanjye utagira inenge. Ukora ugushaka k’umwana wanjye agaharanira ibiduhesha ikuzo, uwo arahirwa cyane. Mwana wanjye ntugatinye kuvuga ibyo tukubwiye, jya ubivuga uko ubibwiwe byose utagize ijambo ugabanyijeho na rimwe cyangwa ngo ugire icyo wongeraho. Ibyo nkubwiye byose jya ubigeza ku bana banjye bose kuko hari abo bigirira akamaro kuko iyo ubibabwiye barushaho kwisubiraho n'ubwo atari bose ariko hariho abahinduka. Jya ubabwira kandi, uti umwana wanjye agira impuhwe ariko aranahana. Menya ko nagutoye nkagutuma, nagira ngo bamenye uwo ndi we jye n'umubyeyi wanjye.
Bana banjye nkunda, ndabasaba guhora muri inyaryenge kuko mugeze mu bihe bikomeye cyane, mugeze mu gihe cy'amarira menshi. Bana banjye, ubu Shitani yarahagurutse iri gukorera ku mugaragaro, ubu impande zose z'igihugu yarangije kuzigota, ubu iratuma abantu benshi bangana.
Bana banjye, nimuhore mwiyejeje mwitegure, mumenye ko muri mu bihe bya nyuma. Icyago cya rurangiza kirabugarije kandi kibaguye gitumo kandi sibwo bwa mbere nabibabwira, kizarokoka bake. Mubimenye rero, nimwitegure mwicuze, musabane imbabazi.
Bana banjye, ibyo nababwiye byose bigomba gusohora nta kadomo na kamwe kagabanutseho kuko mwanze kumva, kuko iyo mbabwiye nti nimuhinduke mwicuze ibyaha byanyu bisa nk'aho mbabwiye ngo nimukomereze aho.Nyamara bana banjye, simbabwiye umunsi cyangwa isaha ariko amazi yarenze inkombe.
Bana banjye, ndabasaba kugira urukundo, ndabasaba kubabarira, ndabasaba kugira imbabazi no kuzitanga, ndabasaba gusabira u Rwanda. Murusabire cyane kuko rwugarijwe. Bana banjye, mu gihugu cyanyu cy'u Rwanda nabasuye kenshi ariko benshi ntibanyumvise, n'uyu munsi ntibaranyumva.
Bana banjye, nabasuye mbakunze ntabwo nigeze nduhuka kubabwira ko mbakunda, ntabwo nigeze nduhuka kubabwira ko intambara ikomeye iri mu mitima yanyu. Ndongera ndababwira, nti aho nsezeraniye n’umwana wanjye ni ho duhurira, n’iyo haba mu nzitanwa n’iyo haba mu ntambara, iyo namubwiye ngo ndaza, ndaza aho yaba ari hose ndahamusanga.
Burya rero no mu nzira ntagenda wenyine tuba turi kumwe, ntabwo mutererana. Bana banjye ndabinginze, umuntu ni umuntu kandi ubuto burakoshya ntibuguherekeza. Musubize amaso inyuma, mwibuke ko hari Intebe ya Penetensiya bamwe musuzugura ko ntacyo bimaze ariko birakimaze. Buri muntu rero ajye yimenya areke kumenya mugenzi we.
Bana banjye, umwana wanjye arababaye cyane. Ababajwe cyane n'abanyarwanda yakunze none benshi bakaba bagiye gutsembwaho. Bana banjye naravuze, naravuze ariko noneho maze kunanirwa. Bana banjye, ubu ndareba kino gihugu cyanyu nkarira adakama. Bana banjye, uyu munsi ndabaganirije, muzirikane ibyo nababwiye byose, mfite akazi kenshi. Muzirikane ibyo nababwiye byose, icya mbere nababwiye ni urukundo, ukwicisha bugufi no gusabana no gufashanya bamwe n'abandi mudakeneye ishimwe ry'isi ariko cyane cyane mukamenya kwiyegeranya mukiyunga mukamenya kubaha umurimo w'Imana aho kuwusenya. Mukamenya kumenya kwitsinda, mukamenya ko umuntu wese ataruta undi kuko ibyo mwese mufite ari ibyo nabahaye. Abafite rero ni ingabire mufite mujye muzihaho n'abandi kandi muzikoreshe uko muzifite kuko umuntu afite icyo arusha undi. Mwumvikane rwose mureke gusenya umuryango mwishyiriyeho, nimusingize Imana kandi igihe cyose mujye mumenya ko mbari iruhande.
Bana banjye, uyu munsi naje kubasura mbabwira ko mbabaye. Nta gihe rero umubyeyi atababara ari kuganira n'abana be kuko aba abereka ko bagomba guhinduka. Nk'uko rero nabahaye amavuta yo kubakiza ku mubiri no kuri roho zanyu, abashidikanya ntibabuze, bazakomeza bashidikanye nibadashishoza. Abo imitima yanangiye nabo ni uko, ariko nk'uko nabahaye urukundo rwanjye rwa kibyeyi kuko ndabakunda kandi abankomeyeho nanjye ngiye kubakomeraho, ndetse ngiye gukomeza kubasiga nkoresheje umwana wanjye mbatumaho kuko namwihereye ingabire ikomeye, ni umwihariko we, mubimenye.
BY.: Mama, ntabwo wagenda ntaguhereje urubyiruko rwo kuri iyi si yose cyane cyane urwo mu Rwanda. Abakuru bo bazi ibyo bakora ariko abatoya ntabyo bazi kugira ngo nabo ujye ubegera ubafashe kandi ubakomeze. Abana ntabwo bazi Ukarisitiya, ubu niho nsobanukiwe nanjye ntabwo nari nzi ibyo aribyo, ni uko umwana wawe yambwiye kenshi. Ubu rero nasobanukiwe, ubu Yezu ngiye kumwubaha uko ndi kose kuko nasobanukiwe cyane. Yanyibwiyeho byinshi ndetse bintera ubwoba. Mama, ubu ngiye kumwubaha n'umutima wanjye wose kuko nasobanukiwe bihagije. Yambwiye uwo ariwe, yambwiye uko yampfiriye, uko yatangiye akampa umubiri n'amaraso bye, ubu uyu munsi nasobanukiwe kurushaho.
B.M.:None rero mwana wanjye, uzasobanurire n'abandi kuko wowe wamaze gusobanurirwa. Bana banjye, mfite akazi kenshi, ndatashye buri gihe cyose mujye muhora muzi ko tubari iruhande. Bana banjye, muhore mwiteguye. Ngaho mugire amahoro kandi mugwize andi. Sinavuga ko mbasezeyeho kandi duhorana buri gihe cyose. Bana banjye, uyu munsi mbahaye umugisha wanjye wa kibyeyi.

robotstxt: allowed

filter: keep


text:
Nko muri Leta Zunze Ubumwe za Amerika, abaperezida bazamura ukuboko kw’iburyo bagashyira ukw’ibumoso kuri Bibiliya.
Mu 1789, Bibiliya yakoreshejwe na George Washington arangije aranayisoma, Harry Truman na Dwight Eisenhower babikora batyo, kereka Theodore Roosevelt mu 1901. Gusa Harry Truman, Dwight Eisenhower, Richard Nixon na Barack Obama bo bakoresheje Bibiliya ebyiri.
Nubwo amateka atagaragaza neza aho ibi bikorwa byatangiriye, hari byinshi Bibiliya igarukaho ku butegetsi, guhera ku mategeko 10 y’Imana atanyuranya n’ay’ibihugu bigenda byihariye, kugeza ku buryo bw’imiyoborere n’ibikwiye kuranga umuyobozi abaturage bakeneye.
Imana igarukwaho mu mpande zinyuranye z’Isi, kugeza no mu Rwanda mu bayobozi mu nzego zitandukanye kugeza kuri Perezida wa Repubulika, basoza indahiro bavuga bati “Nintatira iyi ndahiro nzabihanirwe n‟amategeko”…“Imana ibimfashemo.”
Ubutegetsi bwose butangwa n’Imana
Mu ibaruwa Mutagatifu Pawulo Intumwa yandikiye Abanyaroma (13: 1-7) iboneka muri Bibliya Ntagatifu, ivuga ko ubutegetsi bwose bukomoka ku Mana kandi bugomba kubahwa no gutinywa.
Pawulo agira ati “Umuntu wese yumvire ubutegetsi bumusumbye, kuko nta butegetsi budaturuka ku Mana kandi n’uburiho bukaba bwarashinzwe n’Imana. Bityo urwanya ubutegetsi aba arwanya icyo Imana yagennye, kandi ababurwanya baba bikururira urubanza. Kuko ugira neza si we utinya abatware, ahubwo ni ugira nabi.’’
“Mbese urashaka kudatinya ubutegetsi? Kora icyiza, nabwo buzagushima. Kuko Imana ibukoresha kugira go ugere ku cyiza. Ariko niba ukoze ikibi, utinye: ntabwo bwitwaza inkota ku busa. Kuko Imana ikoresha ubutegetsi ngo ibuhanishe ugira nabi. Niyo mpamvu ari ngombwa kuyoboka ubutegetsi, bidatewe no gutinya Umujinya wabwo gusa, ahubwo ubibwirijwe n’umutima nama.”
“Ni nayo mpamvu burya mutanga imisoro: abayakirana ubwitonzi baba bakorera Imana. Mujye muha buri muntu ikiri icye: Uwo mugomba umusoro, mumuhe umusoro; uwo mugomba ihazabu muyimuhe’ ugomba gutinywa mumutinye; ugomba kubahwa mumwubahe.”
Bibiliya ishishikariza abaturage gutanga umusoro
Uretse Pawulo uvuga ko ugomba guhabwa umusoro agomba kuwuhabwa, Ivanjili ya Matayo (22:17-21) wifashishije Bibiliya Yera, igaragaza uko Yesu yageragejwe abazwa niba gutanga umusoro ari ngombwa.
Iyo mirongo igira iti “Maze Abafarisayo baragenda bajya inama yuko bari bumutegeshe amagambo. Bamutumaho abigishwa babo bamwe b’Abaherode bati ‘mwigisha, tuzi yuko uri inyangamugayo kandi ko wigisha inzira y’Imana by’ukuri, nturobanura abantu ku butoni kuko utita ku cyubahiro cy’umuntu wese. Nuko tubwire, utekereza ute? Amategeko yemera ko duha Kayizari umusoro, cyangwa ntiyemera?”
“Ariko Yesu amenya uburiganya bwabo, arababaza ati “Mungeragereje iki, mwa ndyadya mwe? Nimunyereke ifeza y’umusoro.”
Bamuzanira idenariyo. Arababaza ati “Iyi shusho n’iri zina ni ibya nde? Baramusubiza bati “Ni ibya Kayisari.” Maze arababwira ati ‘Nuko rero ibya Kayisari mubihe Kayisari, iby’Imana mubihe Imana”.
Kwihesha agaciro
Mu ibaruwa ya mbere Pawulo Intumwa yandikiye abanya Tesaloniki, (1 Abanyatesaloniki 4 :10-12), agaragaza ko imirimo y’abantu no kwita kubibareba ari byo bakwiye kwibandaho.
Ati ‘‘Bavandimwe, turabasaba kujya mbere ; nimwihatire gutuza, mwibande ku bibareba, kandi mukoreshe amaboko yanyu, nk’uko twabibategetse. Bityo muzihesha agaciro muri rubanda, kandi ntawe muzakenera.’’
Bibiliya kandi yibutsa abantu gusabira abantu bose harimo n’abayobozi babo. Mu ibaruwa ya mbere ya Timote (1 Timote 2:1-2), agira ati ‘‘Ndasaba rero nkomeje ko mbere ya byose mwakwambaza Imana, mukavuga amasengesho, mugatakamba kandi mugashimira Imana, mubigirira abantu bose. Dukwiye gusabira abami n’abandi bategetsi bose, kugira ngo tubone kubaho mu ituze n’amahoro, turangwa n’ubusabane ku Mana kandi dutunganiwe.’’
Kubaho mu bwigenge
Bibiliya ivuga ko abantu bagomba kubaho mu Bwigenge, ariko ubwigenge bwabo ntibube impamvu yo gusuzugura abayobozi.
Mu ibaruwa ya mbere ya Petero (1 Petero 2 :13-14), agira ati “Nimuyoboke rero ubutegetsi bwose bw’abantu ku mpamvu ya Nyagasani : yaba umwami mu mwanya we w’Ikirenga, baba abatware batumwe na we kugira ngo bahane abagira nabi kandi bashime abakora neza ; kuko icyo Imana ishaka ari uko mwacubya ubujiji bw’abantu b’ibiburabwenge, kubera ibikorwa byanyu byiza.’’
(1 Petero 2,16-17), ‘‘Nimubeho nk’abantu bigenga, ariko ntimukoreshe ubwo bwigenge muhishira ubugome bwanyu, ahubwo mubeho nk’abagaragu b’Imana. Nimwubahe abantu bose, mukunde abavandimwe bamyu kandi muhe umwami icyubahiro.’’
Ubutegetsi ni ubw’abaturage, bugatangwa n’Imana
Mu gitabo cy’ivugururamategeko (17, 14-15), hagira hati ‘‘Numara kugera mu gihugu uhoraho Imana yawe aguhaye, ukakigarurira, ukagituramo, maze ukibwira uti ‘‘Ndashaka umwami untegeka nk’uko ayandi mahanga yose ankikije ameze’’, umwami uzimika ngo agutegeke agomba kuba ari uwo Uhoraho Imana yawe yitoreye ubwe. Umwami uzimika ngo agutegeke uzamushake mu bavandimwe bawe ; uramenye ntuzimike umunyamanahanga utari umuvandiwe wawe.’’
Mu ibaruwa ya mbere ya Timote (1 Timote 3 :5), we agaragaza ko umuyobozi ukwiye rubanda aba ari indakemwa, kandi ubushobozi bwe bugahera mu muryango we akabona kubasha kuyobora imbaga.
Avuga ko umuntu ukwiye kuyobora abandi agomba kuba ari inyangamugayo ahereye iwe mu rugo, ‘‘ntagire inda nini, agacisha make, akagira ubupfura, akamenya kwakira neza abamugana, ntabe umunywi cyangwa umunyamahane, akazira gushotorana kandi ntabe umunyabugugu.’’
Akomeza agira ati ‘‘None se koko umuntu utazi gutegeka urugo rwe bwite yashobora ate kwita kuri Kiliziya y’Imana ?’’
Ibihugu bitandukanye cyane biracyafite ko mu mategeko yabyo indahiro z’abayobozi ndetse n’abaregwa kimwe n’abatangabuhamya mu nkiko, barahira bashyize ikiganza kimwe kuri Bibiliya.
Bibiliya ivuga ko igihe ugiriye ‘Uhoraho’ Umuhigo ntuzatinde kuwuhigura, kuko iyo utabikoze “awukuryoza, bikagukururira icyaha.’’
Gusa nko mu Bwongereza, abanyamategeko baheruka gusaba ko kurahiza abatangabuhamya n’abakurikiranweho ibyaha hifashishijwe Bibiliya byakurwaho, nyuma y’uko abenshi mu babikora byafatwaga nk’aho batakibiha agaciro gakwiye, ahubwo bazajya babwirwa ko ubesya ahita ashyirwa mu buroko.


text:
Minisiteri y’uburezi irasaba buri wese kurwanya icyo ari cyo cyose cyabuza umwana w’u Rwanda kwiga, igashishikariza ababyeyi kurushaho gukundisha abana ishuri no kwirinda ibishuko ingeso mbi zibaganisha mu biyobyabwenge n’ubusambanyi.
Intara y’u Burengerazuba ituwe n’abaturage basaga 2,476,943 niyo iza ku mwanya wa mbere mu kugira abantu bakuru (guhera ku myaka 15 kuzamura) batazi gusoma no kwandika.
Minisitiri w’Urubyiruko Rosemary Mbabazi, ahamya ko amashuri atanga ubumenyi bukenerwa ariko ko umuntu akenera izindi ndangagaciro atayakuramo zituma avamo umuntu muzima.
Abarezi b’abana mu midugudu ya SOS irera impfubyi, bavuga ko badashobora gushaka abagabo kugeza barangije ubuzima bwo ku isi.
Nyuma yuko abarimu bakosora ibizamini bya Leta bahembwe bitinze kandi bararangije gukora akazi uko babisabwa, bavuga ko byaba byiza ubutaha bahembwe mbere yo gukosora.
Abasenateri bagize komisiyo y’Imibereho myiza y’Abaturage, uburenganzira bwa Muntu n’Ibibazo by’Abaturage banenze urwego ubushakashatsi bukiriho mu Rwanda basaba Minisiteri y’uburezi kubuzamurira ubushobozi.
Ubuyobozi bw’Ikigo gishinzwe Igororamuco (NRS) butangaza ko mu mujyi wa Kigali hagaragara abana benshi bata ishuri bakirirwa batoragura inyuma bishaje bita “Injyamani”.
Valeria Kanakuze yahoraga yicuza icyatumye atarakandagiye mu ishuri kugira ngo asohoze inzozi yakuranye zo kuba umuganga cyangwa umwarimu.
Mu gihe integanyanyigisho mu burezi bw’abana b’incuke yari mu Kinyarwanda gusa, kuri ubu hamaze gusohoka indi nteganyanyigisho iri mu rurimi rw’Icyongereza, izafasha abiga ku buryo mpuzamahanga, abashakashatsi n’abaterankunga mu bijyanye n’uburezi.
Ubuyobozi bw’ikigo cy’u Rwanda cy’igororamuco butangaza ko ikigo ngororamuco cy’abakobwa b’inzererezi kigiye gutangira kubakwa bidatinze.
Abanyeshuri biga mu rwunge rw’amashuri rwa Rambura Filles, barahamya ko baciye ukubiri no kunywa amazi mabi kuko bashyikirijwe na Ecobank ikigega kizajya kiyayungurura bagahita bayanywa.
Abanyeshuri barangije kwiga ubukanishi mu ishuri ryigenga rya EMVTC Remera muri Gasabo bemeza ko butanga akazi gahoraho kandi kinjiza amafaranga vuba.
Umuryango SOS Rwanda, utangaza ko mu bihano ababyeyi n’abarezi bahanisha abana, harimo ibigaragaramo kubahohotera no kubabuza uburenganzira.
Mu mwaka wa 2011, Kayitesi Immaculée wari ufite imyaka 48 y’amavuko yongeye gusubira ku ntebe y’ishuri kugira ngo abashe kurangiza icyiciro cya kabiri cya Kaminuza.
Kaminuza yigenga ya Kigali (ULK) irasabwa kongera ingufu mw’ikoreshwa ry’ikoranabuhanga mu myigishirize cyane ko ari cyo cyerekezo igihugu gishaka.
Harindintwari Claude warangije amashuri y’ubumenyingiro mu ishuri rya VTC Gacuriro, avuga ko mu gihe cy’umwaka umwe amaze akora yinjije Miliyoni 15Frw.
Abana bafungiye muri Gereza y’abana ya Nyagatare bishimira kuba bahabwa amasomo nk’abandi none bakaba bari no gukora ibizamini bisoza amashuri abanza.
Komisiyo y’abadepite ishinzwe uburezi yanze ibyifuzo by’abanyeshuri biga muri Kaminuza zigenga basaba ko na bo bajya bahabwa inguzanyo ya Buruse.
Madame Jeannette Kagame arasaba ababyeyi guha abana babo umurage wo kubarihira amashuri, kuko ariwo murage w’ingenzi baba bahaye abana babo.
Bamwe mu biga imyuga y’ubumenyingiro n’abayobozi b’amashuri, baratunga agatoki abikorera banga kwakira abarangije kwiga ngo babafashe kwimenyereza umwuga “internship”.
Chinese Academy of Sciences yashyikirije Kaminuza y’Abalayiki b’Abadiventiste UNILAK impano y’ibikoresho bifite agaciro ka miliyoni 300 z’amafaranga y’u Rwanda.
Abanyeshuri biga mu ishuri rya Collège St Bernard riherereye i Kansi mu Karere ka Gisagara batangiye gutekereza kwihangira imirimo bagendeye ku masomo biga.
Kaminuza yigenga yigisha iby’ikoranabuhanga (STES Rwanda) iherereye mu Murenge wa Kagarama muri Kicukiro yafunzwe burundu kubera kutuzuza ibyo yasabwe.
Abanyeshuri bashya 1400 batangiye kwiga muri kaminuza y’Abadiventisiti (UNILAK), basabwe kudatatira umuco Nyarwanda ngo bakururwe n’indi mico yatuma batakaza indangagaciro.
Nshuti Allegra ufite imyaka 14 ni umwe mu banyeshuri batanu batsindiye kuzahagararira u Rwanda mu marushanwa yo kwandika inkuru azabera muri Tanzania.
Ababyeyi bo muri Nyagatare babuza abana kujya ku ishuri bagiye guhagurukirwa ku buryo uzafatwa azajya acibwa amande kandi asubize umwana ku ishuri.
Perezida Paul Kagame, yifashishije ingero zifatika, yasobanuye ko ubuyobozi bwa mbere ya Jenoside yakorewe Abatutsi mu 1994 bwatoranyaga uwiga n’utiga.
Abize imyuga bakomeze kugagaragaza agaciro ku isoko ry’umurimo, aho abayirangiza mu ishuri rya IPRC South bagera kuri 80% bahita babona akazi.
Umunyamabanga wa leta ushinzwe amashuri abanza n’ayisumbuye muri Minisiteri y’Uburezi Isaac Munyakazi yasabye ubuyobozi bw’"Umwarimu Sacco" korohereza abarimu guhembwa no kubona inguzanyo.
Ubushakashatsi bwashyizwe ahagaragara na kaminuza ya INES – Ruhengeri bugaragaza ko hari bamwe biga amashuri menshi bigatuma babura akazi kuko iyo bayarangije hari ako banga gukora.


text:
Abayobozi mu gihugu cya Indonesia bashinzwe ibidukikije barimo barashakisha ingona yafashwe mu ijosi n’ipine y’imodoka hakaba hashize umwaka ngo barebe uko bayikiza itarapfa.
Iyo ngona ivugwa gupima metero 4 z’uburebure, ngo guhera mu mwaka wa 2016, abaturage bakunze kuyibona igendagenda mu mugezi uherereye mu murwa w’Umujyi wa Palu muri icyo gihugu.
Video iherutse gushyirwa ahagaragara n’umuturage, yagaragaje iyo ngona igendera hejuru y’amazi, abayobozi bakavuga ko hatagize igikorwa ngo itabarwe yakwicwa n’iyo pine yafashe mu ijosi.
Abashinzwe ibidukikije muri iki gihugu bavuga ko hari umuntu wabikoreye ubwende maze yambika iyo ngona ipine mu ijosi kuko yari yananiwe kuyitega.
Mu minsi ishize iyi nyamaswa yagaragaye mu mugezi wa Palu hafi yayo hari abaturage bayifotozaho amafoto yo mu bwoko bwa Selfie
Umwe muri abo bayobozi yagize ati “ Umwaka ushize, twabonye ijosi ry’iyo ngona ritarahura neza, hari hasigaye akanya katuma ihumeka. Ariko ntitugomba gutegereza ko iryo pine riyiniga yose ahubwo tugomba kuyikiza vuba”.
Uyu muyobozi ushinzwe ibidukikije, Haruna, yavuze ko ikigo akorera gishinzwe ibidukikije kidafite ibikoresho byatabara iyo ngona kandi ko n’ibikorwa byo kuyishakisha aho iherereye nta musaruro birimo kuko itaboneka.
Haruna akomeza avuga ko itsinda ayoboye ryamaze kubaka umutego uzashyirwa mu mazi igihe azaba yagabanyutse kugirango barebe ko yafatwa.
Yagize ati “ Tugomba gukiza iyo ngona ariko kandi ngomba no kubikora mbungabunga n’ubuzima bw’abakozi banjye”.


text:
Taliki ya cumi y'ukwa desembri mu mwaka wa 1948, niwo munsi Ikoraniro rusange rya ONU ryemeje likanamenyesha Itangazo ryo kwamamaza hose ibyerekeye agaciro ka Muntu. Ikoraniro rusange ryasabye ibihugu byose bili muli l'ONU gukora uko bishoboye kugira ngo iryo Tangazo lizatangirwe ku mugaragaro, ryamamare hose kandi lisobanurwe, cyane cyane mu mashuli, ali amato ali ayisumbuye, mu bihugu byose, ibyigenga n'ibigitegekwa.
ITANGAZO RYAMAMAZA HOSE AGACIRO K'UMUNTU
Intangiliro.
Ikoraniro rusange lilibutsa ko:
- Ugushyira ukizana, ituze n'ubutungane mu bihugu bishingiye ku karusho ka buli muntu, kadasibangana, gahamya icyubahiro akwiye n'agaciro twese duhulijeho,
- Gusuzugura no kwirengagiza ako gaciro n'icyubahiro bya buli muntu nibyo byateye bamwe imigenzereze isa n'iy'inyamaswa, umutima w'umuntu utakwihanganira. Nicyogituma twemeza ko icyo umuntu wese yimilije imbere y'ibindi al'ugushyira akizana, nta nkomyi mu mvugo no mu bitekerezo, akibera aho nta nduru nta butindi,
- Ali ngombwa ko hashingwa amategeko arengera ako gaciro ka buli muntu, akamulinda ubuja n'agahato,
- Ikindi ngombwa nu gukomeza umubano w'ibihugu,
- Ibihugu byunz'ubumwe byiyemeje muli Charte ya l'ONU kuzahora byubaha agaciro k'umuntu wese, yaba umugore yaba umugabo, bose niko bakwiye kwubahwa kimwe. Ibyo bihugu byiyemeje kandi kuzaharanira amajyambere mu mibanire m'imibereho y'abantu ku mudendezo,
- Ibihugu byose byunz'ubumwe byarahiliye gufasha umuryango wa l'ONU kwubahisha hose agaciro n'uburenganzira bishingiye kuli kamere ya buli muntu,
- Kugira ngo ibyo twarahiliye tubishyikire, tugomba no guhuza igitekerezo ku byerekeye ako gaciro n'uburenganzira bya buli muntu,
- Ikoraniro rusange ryamamaje ili Tangazo ryerekeye agaciro ka buli muntu, ligomba kuyobora abaturage b'ibihugu byose uburyo bwo kwitoza umuco wo kwubaha agaciro n'uburenganzira bw'umuntu. Uwo muco niwo amategeko agenga buli gihugu n'atunganya umubano w'igihugu agomba gushishikalira kwinjuza muli byose, ali nu nyigisho z'urubyiruko mu mashuli, ali no mu milirere yose y'abaturage, kugira ngo bose hamwe, ali abatuye mu bihugu muli l'ONU, ndetse n'abatarashyikira ubwigenge, uwo muco abe aliwo bimiliza imbere.
Article 1.
Abantu bose bavuka aliko bakwiye agaciro no kwubahwa kimwe. Bose bavukana ubwenge n'umutima, bagomba kugilirana kivandimwe.
Article 2.
Umuntu wese akwiye kwemererwa kwafite agaciro n'uburenganzira bwose bwahamijwe muli ili Tangazo. Nta muntu uzongera gucishwa ku wundi ku mpamvu gusa z'ubwoko, ibara ry'umubili, idini yemera cyanga se ibitekerezo afite muli politique no mu zindi ngingo, ntawe uzazira igihugu akomokamo, ubworo amavuka cyanga se indi mimerere yindi.
Kandi nta muntu uruta undi, ngo kuko baba bakomoka mu bihugu batareshya. Ali abaturage b'ibihugu byigenga cyanga se bigitwarwa, bikiyoborwa n'ibindi, bose ni abantu kimwe.
Article 3.
Umuntu wese agomba kubaho, gushyira akizana no kutarengana.
Article 4.
Nta muntu ukwiye guhinduka imbohe cyanga umuja. Kugira abantu abaja cyanga se kubacururuza biraciwe rwose.
Article 5.
Nta muntu ugomba kugilirwa urugomo, kuzira agashinyaguro, kwicwa urupfu rubi.
Article 6.
Aho umuntu ali hose agomba kurengerwa n'amategeko y'igihugu.
Article 7.
Abantu bose ni kimwe ku byerekeye amategeko, kandi bose niki agomba kubarengera kimwe, akabalinda akarengane gaciye ukubili n'ili Tangazo, akabalinda ndetse n'ibishobora byose gutera ako karengane.
Article 8.
Buli muntu afite ububasha bwo kuregera inkiko imigenzereze yose iciye ku burenganzira yahawe n'amategeko.
Article 9.
Ntawe ushobora gufunga umuntu ku karengane cyanga se kumuca mu gihugu.
Article 10.
Urubanza rw'umuntu wese, mbere yo gucibwa, rugomba kwumvikana ku mugaragaro, nta karengane, abacamanza bakabona kurukiranura batabera.
Article 11.
- Umuntu wese urezwe igicumuro, mu gihe ataracirwa urubanza rukimuhamya, agomba gufatwa nk'intungane kugeza igihe ubugiranabi bwe bwemeza n'urukiko kumugaragaro, kandi bamaze kumuha uburyo bwose bwo kwiburanira.
- Nta muntu ugomba guhanirwa amafuti yigeze gukora, niba mu gihe ayakoze nta tegeko ry'igihugu cyanga ryerekeye umubano w'igihugu, ryali libibujije. Kandi lero nta n'uzajya acibwa igihano kirenze icyali gitegetswe, igihe akoze akabi agomba guhanirwa.
Article 12.
Ntawe ugomba kwirohera nta mpamvu mu byerekeye imibereho y'umuntu n'iy'abe, mu rugo rwe no mu nzandiko ze, cyanga se ngo amusebye. Muli ibyo byose kandi amategeko y'igihugu agomba kulinda umuntu wese akarengane.
Article 13.
- Umuntu wese agomba kugenda uko ashaka mu gihugu, no kwihitiramwo aho ashaka gutura.
- Umuntu wese ashobora kuva mu gihugu abishatse, no kugaruka mu gihugu cye kavukire.
Article 14.
- Umuntu wese, iyo atotejwe, ashobora guhungira mo kwakirwa mu bindi bihugu.
- Ubwo burenganzira aliko ntibwarengera umuntu ukulikiranywe kubera ubugome busanzwe, cyangase imigenzereze ye inyuranye n'amaherezo l'ONU yimilije imbere.
Article 15.
- Buli muntu agomba kwitilirwa igihugu cye kavukire.
- Icyo kimenyetso cy'ubuturage ntawe ushobora kukinyagwa ku karengane, aliko umuntu ashobora kwiyakira ubuturage bw'aho yihitiyemo.
Article 16.
- Umuhungu n'umukobwa bageze mu kigero cyo kwubaka, bashobora gusezerana uko bashaka. Nta nkomyi ituruka ku bwoko, ku nkomoko cyanga se idini. Mubyerekeye kurongora umugabo n'umugore bahwanije agaciro, mbere yo gusezerana, igihe bali kumwe ndetse n'iyo batandukanye.
- Ntabagomba gushyingirwa batabyiyemereye ubwabo.
- Ishingiro ryambere ry'umubano mu bantu ni murugo, amategeko ya leta agomba kururengera.
Article 17.
- Umuntu wese afite ububasha bwo kugira icyo yitungira, ukwe kwa yenyine cyanga se afatanije n'abandi.
- Ntawe ushobora kunyagwa ikintu yitungiye ku karengane.
Article 18.
Mu bitekerezo by'umuntu, mu bimutunganiye idini, buli muntu agomba gushyira akizana. Nukuvuga ko ashobora guhindura ibitekezo bye n'idini, kubigaragaza mu ruhame cyanga ahiherereye, kubyigisha na kubikulikiza, ku mutima no mu mihango ibigaragaza.
Article 19.
Buli muntu akwiye gutekerza no kuvuga akamuli ku mutima. Nukuvuga ko adakwiye kuzira ibitekerezo bye, ko ashobora gushaka, guhabwa no kwamamaza hose uko ashaka ibihuje n'icyo atekereza.
Article 20.
- Abantu bashobora guterana na kwiremamo amashyaka mu mahoro.
- Nta muntu ukwiye guhatirwa kwinjira mw'ishyaka atabishaka.
Article 21.
- Buli muntu afite uburenganzira bwo guhagurukira ibyerekeye ubutegetsi bw'igihugu cye kavukire, ali ukubyigiramo ubwe, cyanga se kubishinga intumwa zatowe bitalimo agahato.
- Mu byo gukorera leta y'igihugu cyabo, abaturage bose bagomba gucishwa mu kigero kimwe.
- Ubutegetsi mu gihugu bukomoka ku bushake bw'abaturage. Ubwo bushake bugaragara uko igihe cy'itora kigarutse. Mw'itora abaturage bose bakuze bahwanije ijwe, kandi bitorera uwo bashatse nta gahato.
Article 22.
Umuntu wese mu gihugu niko agizwe n'abandi. Ishyaka ry'abaturage n'ubugobokane bw'igihugu bigomba gukiza buli muntu, bikamugeza ku mibereho imukwiye kandi imufasha kujyambere.
Article 23.
- Umuntu wese akwiye kubona umulimo yihitiyemo nta gahato. Akawukora mu neza, bitalimo amananiza kandi atikanga kubura amulimo.
- Abakora umulimo umwe bose bagomba guhembwa kimwe, nta kubera,
- Umukozi wese agomba guhabwa umushahara umutunze we n'abe, kandi akanarengerwa n'amategeko alinda abakozi akarengane,
- Umuntu wese ashobora gufatanya n'abandi gushinga syndicats zimurengera.
Article 24.
Buli muntu ukora agomba kurangiza akazi mu masaha akwiye no guhabwa ibiruhuko, kandi iminsi ahawe y'ibiruhuko agomba nayo kuyihemberwa.
Article 25.
- Umuntu wese akwiye ikimubeshaho neza , we n'abo mu rugo, cyane cyane mu byerekeye imyambaro ibyo kurya, aho atuye n'ibyo kwivuza, mbese ibya ngombwa byose ngo umuntu ashobore kubaho. Iyo umuntu yabuze akazi, igihe c'indwara cyanga ubumuga, mu bupfakazi no mu zabukuru, mbese iyo umuntu atakigira ikimubeshaho bidaturutse ku bwende bwe, agombwa gutungwa n'integanyo leta yageneye iminsi mibi.
- Ababyeyi n'abana bakwiye cyane gufashwa. Kandi abana bose ndetse n'ibinyandaro, bagomba kurengerwa kimwe.
Article 26.
- Umuntu wese agomba kurerwa na guhabwa ku busa inyigisho zose z'amashuli yambere. Amashuli y'abanyamyuga agomba gukwira hose. Kandi ababishoboye bose bagomba gufashwa kimwe kujya mu mashuli makuru.
- Imilerere n'yo igomba kugeza abantu ku bugabo buhamye kubongeramo icyubahiro cy'agaciro ka buli muntu n'ibyo afitiye uburenganzira byose. Imilerere niyo izatera imbaga z'amoko anyuranye, nako ibihugu byose, kwumvikana no kubana bitanduranya nibwo buryo bwo gufatanya na l'ONU gukwiza amahoro hose.
- Ababyeyi bafite uburenganzira bwo gutoraniliza abana babo imilerere ibakwiye.
Article 27.
- Umuntu wese akwiye uko ashaka mu gitaramo cyogeza ubutore n'umuco w'igihugu, akwiye kwizihiza ibinezereje byose no guharanira amajyambere n'ibyiza byose ubuhanga butuma dushyikira.
- Abahanga bahimbye ikintu gishya cyanga se abanditsi b'ibitabo, bishobora kubaviramo inyungu y'ikiguzi cya byo cyanga se y'agaciro bibahesha, nabyo bikarengerwa n'amategeko y'igihugu.
Article 28.
Ibyemejwe byose muli ili Tangazo bigomba amahoro mu baturage, ndetse no mu mibanire y'igihugu, kugira ngo bishobore kugilira umuntu wese akamaro kahageze.
Article 29.
- Umuntu nawe agomba kumenya agaciro k'urugaga rw'abo atuyemo,kuko narwo rumufasha kwigeza ku bugabo buhamye.
- Mu burenganzira bwe bwose n'agaciro afite buli muntu agomba kugarukira ku rubibi yashingiwe n'amategeko y'igihugu, kugira ngo n'abandi bagere ku gaciro kabo n'uburenganzira bwabo, mu neza n'ituze vy'ingaga y'abadasumbana.
- Ibyo byose byahamijwe ntawe ushobora kubyigarulira ku buryo buciye ukubili n'amaherzo l'ONU yimilije imbere.
Article 30.
Mu magambo yose y'ili Tangazo, nta Leta, nta ngaga, nta n'umuntu ushobora kwibwira ko hali ilimuga ububasha bwatuma atambuka ku byemejweho uburenganzira muli ili Tangazo.


text:
Abagabo ni bamwe mubantu batagorana ndetse bataruhanya, kuribo iyo bagiye guhitamo umukobwa bakundana bo usanga batareba ibintu byinshi, kuba umukobwa asa neza umurebeye inyuma ndetse anafite umutima mwiza bishobora kumuhaza nyamara mugihe abakobwa bo bareba utuntu twinshi iyo bagiye guhitamo umuhungu bakundana.
Nawe nk’umuhungu ujya wibaza uti ese ni ibiki byakurura umukobwa bigaragarira amaso kuri wowe! gusa ugomba kuzirikana ko burya abakobwa bakunda utuntu twinshi icyarimwe, ndetse akantu gato gusa gashobora kumukurura kuri wowe. Aha rero ngiye kukubwira ibintu by’ingenzi abahungu bagira ahanini bikurura abakobwa bikaba byanatuma bagufata nk’umwe mubo bahitamo mugihe bagiye guhitamo uwo bakundana.
Umuhungu wigenga.
Abakobwa ntago bakunda umuhungu usabiriza utuntu twose kuko kuribo umuhungu utigenga. Urugero ni nk’umuhungu ubeshwaho n’amafaranga y’ababyeyi cg inshuti gusa we atikorera bamubona nk’umuhungu utabasha no gukunda no kujya inama nkuko bikwiriye kuko kuri bo bene nk’uwo aba ameze nkaho ntacyemezo yakwifatira atabajije abandi. Bitandukanye nibyo abahungu benshi bibeshya ntamukobwa ushaka kukubera umubyeyi wawe keretse mama wawe nyine, ninayo mpamvu abakobwa bakunda abahungu bigenga ndetse bazi kwifatira ibyemezo.
Umuhungu usa neza.
Nkuko abakobwa benshi bakunda gusa neza ndetse no kwikesha, ni nako bajya guhitamo umuhungu babanje kureba niba asa neza mu myambarire ye. Ku kijyanye no gusa neza abakobwa ntago basaba ibintu byinshi ahubwo baba bashaka ko umuhungu yambara imyenda imeshe cyangwa iteye ipasi ku buryo kugendana nawe mu nzira bitamutera ipfunwe.
Umuhungu ushima.
Burya rero abahungu bakunda kugaya utuntu twinshi ndetse no gusebya ibintu runaka ariko bagamije gusetsa (sarcasm) ntago abakobwa babakunda. Umukobwa ashobora gusetswa nibyo uvuga ariko iyo ukunze kugaya ibintu byose ugamije gusetsa ntago biba byoroshye ko agukunda, ahubwo abakobwa bakunda umuhungu usetsa ariko mu buryo bwiza butagaya abandi, kandi na none udacana intege mbese ugerageza kubona ibintu byose neza, niyo byaba ari bibi ukabona ashatse uburyo bwiza abivugamo.
Umuhungu uzi kuganira.
Abahungu benshi bajya babona abakobwa nk’abantu bagira amagambo menshi, ndetse hari nabahitamo kumva umukobwa cyane bo ntibavuge, bitwaje ko aribyo bakunda ariko nyamara burya ngo bimwe mubyo abakobwa bakunda ni umuhungu uganira, uzanacunge aho utuye umuhungu uzi kuganira usanga abakobwa benshi bamwiyumvamo kurusha wawundi ucecetse cyane, kuko burya umuhungu uzi kuganiriza abakobwa aba azi no gutega amatwi, ibi akaba ari ibintu bikurura abakobwa cyane kuko bakunda umuntu ubumva akabatega amatwi ndetse akabereka ko ahari. Iki ni kimwe mubigora abahungu cyane kuko abahungu bakunda gukoresha ibikorwa cyane kurusha amagambo iyo baganira.
Umuhungu usabana.
Burya rero umukobwa nanone akururwa n’umuhungu usabana n’abantu kabone nubwo bwaba ari ubwambere bahuye, wa muhungu uzamenya kuganiriza inshuti y’umukobwa bahuye, kuburyo umukobwa azasigara abona icyo yirata cyangwa nanone umuhungu uzamenya gusabana nabo mu muryango w’umukobwa kuburyo umukobwa yakwifuza kugendana nawe aho yaba ari hose.
Umuhungu uzi ubwenge.
Nubwo rwose abakobwa benshi iyo bagiye gukunda umuhungu bakururwa n’ubwiza bw’inyuma ariko nanone hari abandi bakobwa bakururwa n’ubuhanga ndetse n’ubwenge bw’umuhungu. Umuhungu ugaragaza ubumenyi afite, abakobwa bamwe babibona nk’ikintu cyiza, nk’umuntu wo kuratwa, bityo bikaba byabatera kugukunda. Gusa ibi ntibivuze ko ugomba kugerageza kugaragaza ko urenze aho ugeze hose hari abakobwa, kuko iyo uvuze ikintu ugerageza kugisobanura kikakunanira abakobwa bareba biba bibi kuko babibona nko kwiyemera.Biba byiza iyo wicishije bugufi ukaza kugaragaza ubuhanga bwawe mu gihe batatekerezaga.
Umuhungu uzi gukunda ndetse ugira amarangamutima.
Umuhungu uzi gukunda mu yandi magambo wita kubantu, ibi bikunze nko kugaragra nko kubahungu bakunda abana bato ukabona barasha kubitaho, cyangwa ugasanga ni wamuhungu ukunze gutekereza ku muryango we nubwo bataba bari kumwe ugasanga arabaza amakuru yabo, ndetse yifitemo urukundo mubigaragara ubona akunda abantu, bene uyu muhungu akurura abakobwa cyane ndetse umukobwa wese bahuye akabona ibi ntago kwihangana bikunda usanga agenda amurata.
Umuhungu ufite inzozi.
Abahungu benshi usanga batekereza ko umukobwa wese ntakindi yamukundira atari amafarnga ye, gusa ibi siko bihora bimeze, burya hari abakobwa bakururwa nuko babona ufite inzozi nziza ndetse zanabateza imbere muramutse mwubakanye ugasanga kuri we kukubona nk’umuhungu ariko uri umuntu ushakisha cyangwa ufite inzozi abifashe nk’ikintu cyiza ndetse bikaba byanamutera kugukunda.
Umuhungu wifitiye ikizere.
Birashoboka ko nyuma yo gusoma ibi byose wisanze byose ubyujuje ariko ukaba ubona nta mukobwa ukwegera, cyangwa batanezezwa no kuganira nawe, cyangwa abo ugerageza bose bakwanga. Hari ikintu cy’ingenzi aricyo kwigirira icyizere. Burya umuhungu utigirira ikizere ntashobora kunezeza umukobwa kuko burya nubwo abakobwa batabivuga mu magambo ngo berure ariko bakunda abahungu bigirira icyizere ndetse baniyemera, nubwo nta mutungo mwinshi waba ufite ariko kugaragaragaza ko uhagaze neza mutwo ufite ndetse wifitiye ikizere ni ikintu gikurura abakobwa cyane.
Uwineza Vanessa@Rwandapaparazzi.rw
161,130 total views, 0 views today


text:
Ntazibagirwa uko yabwiwe na Perezida Kagame kumuririmbira
Yishimira ko indirimbo ze zatumye abanyarwanda benshi batahuka
Abacengezi bagiye bashaka kumwica akarusimbuka
Perezida Kagame yigeze gusaba ko Ntamukunzi yajya acungirwa umutekano
Ahuye na Perezida Kagame yamusaba kumufasha akajya ajya muri Rwanda Day
Ntamukunzi Théogène avuga ko yishimira uruhare yagize mu gutuma Abanyarwanda bari barahunze igihugu batahuka, akavuga ko ari cyo cyatumye Perezida Kagame amumenya.
Iyo akubwira urugendo rwe rw’ubuhanzi no gushishikariza impunzi gutaha, avuga ko hari abatarabikunze ndetse bakagambirira kumwivugana ariko ntibyamuca intege.
Uyu mugabo azwi cyane mu ndirimbo aririmbamo ngo “Garuka dufatanye kurwubaka” yise “Koloneri Ujirajira,” yahimbye ahamagarira abari mu buhunzi kugaruka mu rwababyaye.
Twamusuye atubwira amateka ye kuva akiri muto, uko yatangiye umuziki, uko yagiye mu gisirikare cya Habyarimana, ndetse n’ubuzima bwe kugeza uyu munsi.
Ntamukunzi ni muntu ki?
Navutse mu mwaka wa 1964 mu Majyaruguru mu cyahoze ari Komini Ruhondo, ubu ni mu Karere ka Musanze ni naho ntuye. Mfite abana batandatu n’umugore umwe, umukuru arangije amashuri yisumbuye, ndi umuhanzi nyarwanda ukoresha ibicurangisho gakondo bya Kinyarwanda birimo iningiri, inanga, umuduri n’icyembe.
Ubu buhanzi bwawe wabutangiye ryari?
Nabyirukiye mu rugo rw’abahinzi, papa na mama ni ko kazi bakoraga. Nyuma naje kujya nkinisha gucurangisha ibicurangisho bya kinyarwanda, kuko aho twari dutuye hari umugabo yacurangaga inanga. Icyo gihe najyayo ndi umwana nkabona ni byiza, hakurya kandi hari undi wacurangaga iningiri, yakundaga gucuranga mu masaha ya nimugoroba noneho nkumva akantu karimo ni keza. Nagize amatsiko yo kuzajya kureba uwo muntu ucuranga ako kantu. Igihe kimwe nagiyeyo ari nka saa kumi n’imwe z’umugoroba nsanga wa mugabo yicaye iwe arimo gucaranga iningiri, ntabwo nari nakamenye iningiri icyo ari cyo, narebye ukuntu arimo gucuranga numva akantu ni keza, nari umwana ufite imyaka 5, ngarutse mu rugo natagiye nkopera ka kantu uko kameze, gusa ak’uwo mugabo kari gakozwe mu ihembe, njye rero naragiye ndakopera ntangira kubikora mu birere, byageze aho umuntu arakankorera ntangira kukigiraho, nyuma ntangira kukamenya, ubwo nari mfite imyaka 10.
Noneho kubera ko mbere habaga ibitaramo, batangiye kujya bantumira nkagenda ngiye kubacurangira, noneho nari ntangiye kumenyekana ntangira no guhimba indirimbo. Ndibuka ko indirimbo ya mbere nahimbye yitwaga ‘Ingorane z’ifaranga’, ndabyibuka yagiye kuri radiyo Rwanda muri 1986, kandi byari bikomeye kugira ngo uzagere kuri Radiyo Rwanda, uko nahageze ni uko naje guhura n’abanyamakuru ntacyibuka uyu munsi, bumva ndimo gucuranga bifuza ko nazagera kuri radio. Mu mwaka wa 1987 kandi habaye irushanwa ryari ryateguwe na Minisiteri y’Ubutegetsi bw’Igihugu n’Amajyambere ya Komini, irushanwa ndijyamo mba uwa mbere kubera indirimbo yitwaga ‘Isuka ni kimaranzara’, icyo gihe nkoresha iningiri, bahise bampemba amafaranga ibihumbi 40 kandi icyo gihe yari menshi, ababyeyi banjye ni bo bangeneraga ibyo nkora, bahise banguriramo isambu bayinyandikaho.
Jenoside ijya kuba wakoraga iki?
Narakomeje mba mu buzima bw’ubuhinzi kuko nize ngera mu mwaka wa 6 w’amashuri abanza, naratsinze ariko kubona ishuri byari bikomeye, wabaga uri umukene ntujyeyo, mu mwaka wa 1992 nagiye mu gisirikare, bavugaga ko igihugu cyatewe n’Inkotanyi bityo tugomba gutabara, dutsinzwe urugamba mu mwaka wa 1994 duhungira muri Zaire, icyo gihe nari mfite ipeti rya Kaporari, namaze umwaka n’igice mpita ntahuka.
Kuki wowe wahisemo guhita utahuka? Ntabwo wumvaga uzagirirwa nabi n’abari bamaze gufata igihugu?
Icyanshyizemo ingufu zo gutahuka ni madamu wanjye kuko yari yarasigaye mu Rwanda n’abana banjye bamwe, aho bari mu Rwanda bajyaga bambwira bati mu Rwanda hameze neza ni amahoro. Igihe kimwe naciye mu Birunga ndacengera ngera mu rugo nsanga madamu, ndamubwira nti ubu ntibazanyica? Arambwira ati Oya, icyo gihe narongeye nsubirayo mbwira abo nasizeho nti, ko mbonye mu Rwanda ari amahoro, nabo bati se wiyerekanye? Ndababwira nti nubwo ntiyerekanaga ariko nabonye abantu bose bahari.
Ibyo byampaye ingufu zo gutahuka, gusa iyo wabaga uri mu nkambi ukavuga ngo urataha byabaga ari ibintu bikomeye, gutaha byabaga ari ku ibanga ryawe. Ndibuka hari amabisi yazaga agahagarara mu nkambi aje gutwara abashaka gutaha mu Rwanda, mu nkambi ya Katare, iyo twazibonaga twazitaga ngo “Nanga Abahutu” kuko zabaga zije kubacyura, kugira ngo uyinjiremo byabaga ari ikosi, waragendaga aho ziparitse ugasimbukiramo, waba ugezemo abasigaye hasi bati dore wa muntu aragiye, ntitwababwiye ko ari Inyenzi.? Kubera ko nje nari narageze mu Rwanda nkabona madamu n’abana ari bazima, ni yo mpamvu natashye, natashye mu kwezi kwa 7 muri 1996.
Ugeze mu Rwanda wakiriwe ute?
Ngeze mu Rwanda nashyikiye ku mupaka wa Goma nakirrwa neza, ngeze mu kigo cya Mutobo nahamaze umunsi umwe, ku munsi wa kabiri bangeza mu rugo, kubera umwuga wanjye wo gucuranga, nageze iwacu muri Ruhondo, burugumesitiri witwaga Cyubahiro aba yamenye ko hari umuntu wari umusirikare watahutse ariko w’umuhanzi, icyo gihe hari ibintu byitwaga bare y’amakomini, yifuza ko nagenda tukaganira kandi ambwira ko yifuza ko nayobora Itorero, nanjye ndabyemera.
Gusa bigeze mu mwaka wa 1997 nagiye mu ngando z’abahoze ari abacengezi, twari abasirikari barenga ibihumbi 3, mpageze ni bwo natangiye guhimba indirimbo zirimo iz’Ubumwe n’Ubwiyunge nka Garuka dufatanye kurwubaka, abantu bakunze kwita Koroneri ujirajira, mpimba iyitwa Abanyarwanda twese twariyunze, mbe mwana w’u Rwanda ko ntaguherutse, ngabo z’u Rwanda muri Intwari rwose ndabarahiye ndetse n’izindi, icyo gihe nanakomeje kuba mu gisirikari cya RDF kugeza mu mwaka wa 2007, mvamo mfite ipeti rya Kaporari.
Indirimbo zawe ubona zarafashije iki mu bumwe n’ubwiyunge?
Ziriya ndirimbo mbona hari icyo zafashije abanyarwanda bari hanze y’igihugu, njya nibuka twigeze kujya muri Tanzania mu nkambi z’impunzi ndi kumwe na Komisiyo y’Ubumwe n’ubwiyunge, icyo gihe hatashye abantu barenga ibihumbi 3. Twagiye no muri Kongo abantu benshi baratahuka, ikindi ni uko iyo urebye abantu benshi bagiye batahuka, barambwira bati indirimbo zawe ni zo zatumye dutaha.
Ku giti cyawe, izi ndirimbo zakugejeje kuki?
Mu buryo bufatika izi ndirimbo zatumye ngirirwa icyizere mu gihugu kandi ndamenyekana, abayobozi benshi bagiye bamenya, nanjye aho ndi iyo numvise izi ndirimbo, nkabona uyu munsi hari abantu bameze neza mu gihugu bafite amazu meza kandi baje batahutse kubera indirimbo zanjye, numva bimpaye ishema.
Ese hari umunsi wari wahura na Perezida Kagame?
Ntabwo ari rimwe, ikintu cyanshimishije mu buzima ntazibagirwa, ndibuka turi mu ngando dupasinga i Nkumba, yabwiye abasirikari ati muramenye uriya mugabo (avuga Njyewe) ati, atajya iwabo bakamwica, icyo gihe abacengezi baranshakishaga cyane kubera indirimbo nahimbaga. Nyakubahwa Kagame ni we wakoze icyo kintu, ikindi kintu ntazibagirwa, habaye ibirori Perezida Kagame yari yasinye ku Itegeko Nshinga muri 2003, ibirori byari byabereye muri Village Urugwiro, nabaga muri itorero ry’igihugu. Nnyakubahwa yarandebye ndi mu bandi abwira umutoza wadutozaga ati, ndifuza uriya mugabo ko acuranga ya ndirimbo yitwa Garuka dufatanye ku rwubaka, ako kanya bahise baza bati nyakubahwa yifuje ko iriya ndirimbo ya Koloneri ujira jira uyicuranga hano imbere ye, numvise ari ibitangaza bimbayeho. Nyakubabwa arongera ati mumwigeze imbere hano, naramwegereye ndayicuranga, abantu bose barayibyina ndetse na nyakubahwa arayibyina, uwo munsi byaranshimishije kandi bishimisha abari aho, ndibuka ko hari n’abavuze bati twari tuzi ko twafashe igihugu ariko ubu ni bwo tugifashe.
Ikindi ntazibagirwa hari ubwo nyakubahwa yigeze kuntumira mu gitaramo yari yakiriye abaperezida babiri, uwa Malawi na Mozambique, igitaramo twagikoreye muri Mille Collines muri 2004, ibaze kumva ngo igitaramo kirimo abakuru b’ibihugu batatu, kumva Ntamukunzi ari njyewe batumiye, icyo gihe yari njye, Sentore na Kalisa Rugabo, ndibuka ko icyo gihe yaje aho twari twicaye aransuhuza.
Kubera indirimbo zawe, nta bikorwa by’abacengenzi byaba byaragerageje kuguhitana?
Ni byo koko ibyo bitero nabinyuzemo kandi nagiye mbisimbuka, iyo ntagira abayobozi beza rwose mba narapfuye, ndibuka ko umudamu wanjye aho yabaga mu cyaro, abacengezi baragiye baramukubita baramuvunagura ariko ngira amahirwe ntibamwica, njye nabaga mu kigo cya Camp Muhoza, abayobozi baje kumenya ko abacengezi bateye iwanjye, barimo Rucagu na Afande Alex Kagame baza iwanje bimura umuryango wanjye bawuvana mu cyaro bawujyana mu mujyi wa Musanze, byari mu mwaka wa 2000 abacengezi bakaze, bahise bamushyira mu nzu ya Leta. Nanjye aho nagendaga kandi nabaga ndinzwe, hari n’abo twabanaga mu ngando bambwira bati tukubonye twakwica.
Rimwe kandi twigeze kujya kwigisha abaturage muri Kibuye ahitwa mu Gisovu, uzi ko naho higeze kuba abacengezi benshi, ubuyobozi bufata Itorero ryanjye tujyayo, naho ubwo abacengezi ntiwamenya uko bamenyaga aho tujya kwigishiriza abaturage, tugezeyo abacengeze bamwe bari bamaze kwivanga n’abaturage abandi bagiye mu cyayi twe tutabizi, byageze aho rero njya kwihagarika, naho muri cya cyayi niho bari bari, umwe muri ba babacengezi akajya abwira undi ati, nguriya Ntamukunzi reka murase, undi ati, Oya nuramuka umurashe ntabwo tuva aha natwe baratwica, bakomeza gusigana bavuyeho ntibabikora. Naje kubimenya ubwo twigishaga abantu i Nkumba, umwe muri babandi araza arambwira ati, uzi ko wa munsi uri ahantu wari urimo kwihagarika nari kukurasa? Ati icyo gihe nari mu cyayi, yambwiye gutyo numva umutima urakutse.
Uravuga ko wabonanye na Perezida Kagame, ubu ugize amahirwe yo kongera guhura na we wamubwira iki?
Ayo mahirwe sinavuga ngo sinayabona kuko iyo igihugu gifite amahoro n’umutekano, ayo mahirwe urayabona, mbese ni nk’uko ntari nzi ko ndi buganire nawe. Ngize rero ayo amahirwe yo kubonana na Nyakubahwa Kagame namusaba ibintu byinshi, ariko namusaba kumpa ingendoshuri nkungura ubwenge, nkacukumbura ubwenge kuko ncukumbuye ubwenge n’ibindi nkeneye nazabigeraho, nkagenda mu mahanga ngaragaza aho igihugu cyacu kigeze gitera imbere, nk’ubu njya numva ko hari gahunda ya Rwanda Day iba mu mahanga, ndamutse ngiriwe ayo mahirwe nanjye nkajya njyayo byamfasha, nzi neza ko abanyarwanda baba mu mahanga bambonye nkabacurangira abenshi batahuka, indirimbo zanjye barazikunda, icyo nshingiraho ni uko njya nibuka rimwe nyakwigendera Aloisea Inyumba ataritaba Imana, yajyaga ava hanze nkumva anzaniye nk’amadorali 100 cyangwa 200, akambwira ati aya mafaranga nayahawe n’abantu baba mu mahanga bakunda indirimbo zawe.
—–
Muri iki kiganiro Ntamukunzi yabwiye ikinyamakuru Izuba Rirashe ko ubu ari mu mishinga yo gushaka uko yashyira hanze indirimbo ze zagiye zamamara akazikora mu buryo bw’amashusho, kugira ngo abazumvaga babashe no kuzibona.
Gusa avuga ko ubushobozi afite ari buke, cyane ko ngo gukora indirimbo imwe bishobora kumutwara amafaranga arenga ibihumbi 800.


text:
Bamwe mu bagabo bo mu Murenge wa Kivuye mu karere ka Burera, bavuga ko abagore ntacyo bazana iyo bashyingiwe, bakavuga ko kugira uburenganzira bungana ku mutungo ari akarengane.
Itegeko rishya rigena imicungire y’umutungo w’abashyingiranywe, impano n’izungura rivuga ko iyo abashyingiranwe bafitanye amasezerano y’ivangamutungo rusange bazungurwa mu buryo bukurikira:
Iyo umwe apfuye usigaye yegukana umutungo wose akubahiriza inshingano yo kurera abana babo n’ab’uwapfuye bemewe n’amategeko,
Iyo uwapfakaye nta mwana afitanye n’uwapfuye akongera agashaka afata kimwe cya kabiri (1/2) cy’umutungo nk’uburenganzira akura ku masezerano y’ivangamutungo, kimwe cya kabiri (1/2) gisigaye akakizungurana n’abazungura bandi b’uwapfuye.
Mu gihe itegeko ryari risanzwe ryavugaga ko izungura ritangira umuntu amaze gupfa. Bivuze ko uwapfuye yagombaga guhita azungurwa ku ruhande rwe, upfakaye agasigara atunzwe n’igice gisigaye akazazungurwa nawe amaze gupfa.
Iri tegeko ryuzuzanya n’itegeko rishya rigenga abantu n’umuryango rivuga ko abashakanye bafite ububasha bungana mu buyobozi bw’urugo n’imikoreshereze y’umutungo.
Ibishyingiranwa biba ari byinshi ariko ntibihabwa agaciro…
Buri gace mu Rwanda abageni bagira ibikoresho batagomba kubura mu bishyingiranwa, nko mu Bugesera umusore abanza kureba ku rutonde ko ibyo umugore agomba kuzana byuzuye.
Muri Kivuye, ngo iyo umukobwa yakowe amafaranga nk’ibihumbi 300, aba agomba kujyana intebe z’imisego, umufariso wo kuryamaho, ibirago, ibyo kurya byiganjemo ibishyimbo, amasaka, ingano n’ibindi ku buryo hari aho bigera mu biro magana bitewe n’amikoro ya buri muntu.
Aba agomba kujyana kandi ibikoresho byo mu rugo byose uhereye ku mweyo, amasahane, amasafuriya, amabase n’ibindi byose biba bizakenerwa mu rugo nk’uko Harakandi Vestine yabitangaje.
Na ho umuhungu we ngo aba agomba kuba afite inzu, ijyanye n’amikoro ye, kabone n’iyo yaba ifite amabati atanu nk’uko bitangazwa na Habiyambere Constantin, umugabo umaze imyaka 5 yubatse muri uyu Murenge.
Harerimana Thomas avuga ko abantu benshi basezerana ivangamutungo batabisobanukiwe, nyamara ngo ugasanga abagabo ari bo babihomberamo
Harerimana yagize ati “Nk’ubu twebwe twegereye I Bugande, tujya gupagasa mu cyayi iyo hakurya tukazana amafaranga yo kubaka, umukobwa yibereye iwabo. Nkazajya gukwa ntacyo amfashije.Keretse niba muri iryo tegeko harimo ingingo ivuga ko n’abakobwa bazajya bakwa.”
Bayizere we avuga ko abantu benshi basezerana ivangamutungo bagendeye mu kigare batabanje gusobanukirwa icyo bivuze mu mategeko no gucunga umutungo hagati y’abashakanye.
Icyo amategeko abivugaho
Me Hakizimana Esron avuga ko itegeko rishya rigenga imicungire y’umutungo w’abashakanye rigena ko mbere y’uko abantu bashyingiranwa imbere y’amategeko buri wese aba agomba kwerekana ibyo afite, kabone n’iyo yaba ari ibikoresho umukobwa agiye kuzana mu rugo.
Me Hakizimana avuga ko buri ruhande rugomba kwandika buri kintu cyose bafite, mbere yo kugena uburyo bubanogeye mu micungire y’umutungo wabo.
Yagize ati “Hari abantu basuzugura abakobwa ngo bazanye ubusa kandi baje bikoreye. Uwo mutungo urandikishwa, niba muwushyira hamwe bikandikwa, niba muzavanga umuhahano na byo bikandikwa.”
Ingingo ya 10 y’itegeko rigena imicungire y’umutungo w’abashyingiranywe, izungura n’impano, ivuga ko igihe cyo gukora amasezerano yo gushyingirwa, hashingiwe ku byo abashyingiranwa ubwabo bumvikanyeho, hakorwa ibaruramutungo ryerekana umutungo bwite wa buri wese kimwe n’umutungo buri wese ageneye iremezo ry’urugo iyo uhari.
Ngo inyandiko y’imenyekanishamutungo ishyirwaho umukono n’abagiye gushyingirwa ndetse n’Umwanditsi w’Irangamimerere. Ikintu cyose kitabaruwe nk’umutungo w’iremezo ry’urugo kiba ari icya nyiracyo.


text:
Muvandimwe Sibomana, Nshimishwa cyane n'umuntu UKORESHA IBYANDITSWE BYERA, ukabona ari byo ashishikariye rwose gushingiraho ukwizera kwe. Kuko abenshi bizera ibyo batazi aho byavuye, kuko byahimbywe n'abantu mu manama yabaye cyera yitwa INAMA ZA KILIZIYA ( Conciles de l'├ęglise , Councils of the Church). Nyamara gusobanukirwa Yesu UWO ARI WE BY'UKURI, birenze kure KUGEREKERANYA imirongo y'ibyanditswe byera. UMWIRONDORO NYAKURI WA YESU URAHISHWE. ( Ni byo Yesu avuga muri Luka.10:21-22) Nubwo Abahamya MUTABYEMERA KANDI BYANDITSE mu ijambo ry'Imana !! Kugirango UMENYE NEZA KO UTAZI UMWIRONDORO WA YESU, dore UMUGABO W'IICYENDA ugushyira hanze: Soma Itang.18 cyose, ukomeze 19:1-2 AHA HAVUGA UKUNTU YEHOVA YABONEKEYE ABURAHAMU. NUMARA KUHASOMA, Nteze amatwi usobanure IBYO UMAZE GUSOMA BYONYINE. Ntujye gusobanura ibindi, kuko wanabisobanuye bihagije, Hejuru, n'imirongo myinshi kandi yumvikana rwose. NGAHO SOBANURA Itang.18:1- 33 kugeza 19:1-2 ( Kandi UDAKWEPYE IKIBAZO nk'abanyapolitiki) Imana Data iguhe umugisha, mu izina ry'Umwami Yesu Kristo..
UMWIGISHWA WA YESU KRISTO - 26/11/2017 saa 06:32


text:
Amateka n’imikorere y’ingengabitekerezo F. RUDAKEMWA
“Ingengabitekerezo” ni ikijambo cy’igicurano cyadutse mu Rwanda muri iyi myaka ya vuba nyuma ya 1994. Mu gifaransa ni “idéologie”, mu cyongereza bikaba “ideology”. Ubwo n’izindi ndimi zigira iryo jambo, ni ukuvuga ko icyo rihatse atari umwihariko w’Urwanda, ahubwo ko kiba n’ahandi hose ku isi no mu ngamba zose (dans tous les domaines). Mu by’ukuri, “ingengabitekerezo” ni inzira umuntu cg. abantu bishyize hamwe banyuramo kugirango bagere ku umugambi biyemeje, kandi icyo bagezeho kirambe imyaka myinshi, ndetse nibishoboka, kizahoreho iteka.
Intambwe ya mbere y’iyo nzira ni icyifuzo cg. se igitekerezo. Iyo ikigamijwe ari kibi, ushobora no kubyita irari, uburoho cg. umugambi mubisha. Intambwe ya 2 ni ukuvuga icyo utekereza. Uracyibwira wowe ubwawe, ukakibwira n’abandi, ukumva icyo babitekerezaho. Ibi bishobora kubera mu kiganiro hagati y’abavandimwe, abaturanyi cg. inshuti. Bishobora kubera mu kiganiro mbwirwaruhame (discours, conférence), kuri radiyo cg. kuri televiziyo. Ariko rero, umuntu ashobora no kubwira bandi icyo atekereza acyandika ku mpapuro (amatangazo, inyandiko, ibinyamakuru, ibitabo…) cg kuri “internet”. Intambwe ya 3 ni ugushyira mu bikorwa ibyatekerejwe, bikavugwa ndetse bikandikwa.
“Ingengabitekerezo” rero ubwayo si ikintu kibi. Iba mbi iyo igamije amarorerwa, iba nziza iyi igamije ikintu cyiza. “Ingengabitekerezo” igira ingufu iyo ihuriweho n’abantu benshi. Bashobora no kuba bake, ariko bakaba bafite uburyo bwo kureshya abandi, ubushobozi (amikoro) n’ukwemera “kutajegajega, gukomeye nk’urutare gutuma batangira ibikorwa bikomeye kandi bakabirangiza”. Icyo bemera bagifata nk’ihame ridakuka, baracyitangira, bakaba banagipfira. Ukwemera nk’uko kwari gufitwe na Martini Luteri King waharaniye uburenganzira n’ukwishyira ukizana kw’Abirabura muri Leta zunze ubumwe z’Amerika na Gandi wagejeje Ubuhindi ku bwigenge. Nanone kandi, “Ingengabitekerezo” ivana ingufu nyinshi mu guhererekanwa kuva mu gisekuruza kugera mu kindi, cg. mu kwinjira mu mitwe, mu mitima, mu mvugo no mu ngiro y’abantu benshi mu gihe gito. “Ingengabitekerezo” ikura izindi ngufu nyinshi mu gucengera mu bayobozi b’igihugu cyangwa se mu kucyigarurira burundu. None se uyobora igihugu si we ucunga umutungo wacyo, si we wakira kandi agacunga imfashanyo ziturutse mu mahanga? Si we se itangazamakuru rya Leta n’iriyibogamiyeho? Leta se si ryo shyirahamwe (personne morale) ryonyine ryemerewe gukoresha ingufu iyo bibaye ngombwa mu rwego rwo kuzuza inshingano zayo? Birumvikana rero, iyo abantu bafite “Ingengabitekerezo” nziza bagiye ku butegetsi, igihugu kirahungukira. Iyo gifashwe n’abafite “Ingengabitekerezo” mbi, kirorama. Hashobora kuboneka ingero nyinshi cyane zerekana ukuri kw’ibimaze kuvugwa. Reka dufatemo 3 gusa : urw’Abayisiraheli, urwa Hitler Adolf, n’urwo mu Rwanda turi butindeho gato.
1. Abayisiraheri bakomeye cyane ku mateka yabo akubiye ahanini mu “Iseserano rya kera” rivuga ko ngo ari “ubwoko bwatowe n’Imana”. Ayo mateka n’uko kwemera kwabo barabihererekanije kuva mu gisekuruza kugera mu kindi, bituma batarimbuka, none baraganje kugera magingo aya. Byinjiye mu mitwe y’abantu benshi ko Umuyahudi umwe apfuye, isi iba icitse umugongo ; ariko hapfuye Abanyepalestina, Abarabu cyangwa Abirabura ijana, ntacyo biba bitwaye. Iyo ni “Ingengabitekerezo”. Nyamara burya, Abayahudi bifuza ko igihugu cyabo kibana neza na Palestina ndetse n’ibindi bihugu byose by’Abarabu ni benshi cyane! Bari mu kuri. Ariko se, bavugire he? Ziba nke, ziba nyinshi, intagondwa zibarusha ingufu.
2. Umugabo Adolf Hitler yiyandikiye igitabo cyitwa “Intambara ndwana” (Mein Kampf). Mu bagisomye kigishoka mu w’1925, bamwe baravugaga ngo “uyu ni umusazi, ibyo avuga ntashobora kubishyira mu bikorwa”.
Nyuma, aho agereye ku butegetsi mu w’1933, yatangiye kubishyira mu bikorwa, isi yose ihinda imishyitsi, nawe arayititiza koko kugera apfuye mu w’1945. Ngizo rero za ngufu z’“Ingengabitekerezo” iyo abayifite bigaruriye igihugu. Ihame ry’uko ubwoko bw’aba “Aryens” bugizwe n’abantu baruta abandi bose, kubera iyo mpamvu bakaba bagomba kubategeka, si Hitler warihimbye. Yararisanze, ararinononsora, arishyira mu bikorwa ; isi icura imiborogo. Hiltler yifuzaga ko ubutegetsi bushingiye ku ngengabitekerezo ye bwazamara nibura imyaka 1000 (Reich millénaire).
3. Mu Rwanda ijambo “Ingengabitekerezo” ryandutse ubwo abambari ba FPR bagiraga bati “Itsembabwoko ryibasiye Abatutsi mu w’1994 rifite amateka maremare, ryatangiye mu w’1959. Kuva icyo gihe umwana w’Umuhutu wese avukana “Ingengabitekerezo ya jenoside”. Tugombe tuyimuvure rero, «nk’uko bavura inturo amabinga»”. Nyamara abakurikiranira hafi amateka y’Urwanda, ari aya kera, aya vuba aha, ndetse n’ay’ubu, bahamya kandi bakerekana ko, niba “Ingengabitekerezo y’itsembwabwoko ibaho koko”, ko atari umwihariko w’Abahutu bamwe na bamwe (Interahamwe), ko ahubwo ari indwara ifata n’Abatutsi bamwe na bamwe, kandi bakaba baratangiye kugaragaza ibimenyetso byayo kera cyane Gihanga agihanga Urwanda. Ni byo tugiye gusuzuma mu gice cya 2 cy’iyi nyandiko.
Ni gute umuntu yaririra Abantu bishwe n’Interahamwe, ndetse akanabahorera ; ariko akaruca akarumira ku bantu bishwe n’Inkotanyi ? Aho iyo si ya nyagwa y’ Ingengabitekerezo ? Kwamagana radiyo Rutelemu (RTLM) birakwiye, ariko se burya radiyo Muhabura yo yigishaga urukundo? Indirimbo za Simoni Bikindi ntizashishikazaga ingabo z’Urwanda gukomera ku urugamba nk’uko iza Kayirebwa zabikoreraga Inkotanyi? Léon Mugesera na Alexandre Kimenyi bombi bari barize iby’indimi (linguistique). Amarorerwa ya Mugesera ku Kabaya le 22 Ukwakira 1992, avuga ngo Abatutsi bazasubizwe muri Abisiniya banyujijwe muri Nyabarongo, ntaho ataniye n’ibya Kimenyi agira ati : “Nongeye gusaba ko abo bantu (Abahutu) bagenda hakiri kare. Ubu ni twe turamukiwe gutura mu Rwanda”(Impuruza no 15 Ukuboza 1989, urup. 94). Ntiyarekeye aho, kuko nyuma yaje gutura Rwigema igisigo cyitwa “Nsingize Gisa umusore utagira uko asa”. Abatutsi abita imfura, Abahutu akabita amasatura. Agakomeza ashimira Rwigema ko yarashe izo nyamaswa. Noneho agakuraho agahu, agatuka Abahutu ibitutsi byose bibi bibaho. Aragira ati :
Mfizi ifora imfuruta imfura zigafungurwa
Ubwo wakoze mu ntagara ukarekura intanage
Abatindi ntibazatinda gutondora
Izo siha zisanzwe zisahura zirasuherewe
Ibyo birumbo bitarambirwa kutwambura
Bihora bidukindura bidutimbura bigamije
kuturimbura
Izo menabanga zatekeye amabinga
Amaguru ndabona ziyabangiye ingata zigira
bwangu
Abo bajura batujujubya
Ba majimbiri b'injiji zijunditse umujinya
Inyangarwanda zirwandarika rukandavura
Ba mabondo yamize imikondo bokabura ibibondo
Ibyo birumbo by'umururumba biduhombereza ibihumbi
Byumvise imbunda birabunda
Byatomotswe bimokorwa bimoka
Bizungerezwa bizunguruka mu bazungu
Ngo babihe inzaratsi Inziza ze kubizungura.
(Impuruza no 17, Ukuboza 1990, urup. 2)
Abavuga nibavuge ! “Ingengabitekerezo” mbi itari iyi koko ni iyihe? Mugesera avugira ku Kabaya, perezida Yuvenali Habyarimana yari amaze icyumweru avugiye mu Ruhengeri ngo “tuzambara, tumanuke”. Kuri 31 Ukwakira 1990, yari yavugiye mu Mutara ko abishwe n’Inkotanyi zari zimaze ukwezi ziteye Urwanda bagombaga guhorerwa. Ingengabitekerezo dusanga muri ayo magambo, tuyisanga yikubye kenshi mu byo Paulo Kagame yavugiye i Nyamirambo mu w’1996, birya byo kuvoma amazi mu ngunguru ukayamaramo ukoresheje umufuniko w’icupa. Naho se ibyo yavugiye i Bwisige le 31 Werurwe 2003 ngo “Beza ibigori? Twe dufite imashini zo kubisya!”. Ku ya 7 Mata, i Murambi ya Gikongoro ababajwe n’uko ngo Musenyeri André Perraudin yamucitse, kandi akabazwa no kuba atarashoboye kwica hakiri kare Abanyarwanda bari barahungiye muri Kongo. Birya se byo kugereranya Abahutu n’imbwa, Abatutsi n’inka? “Inka ibyara rimwe mu mwaka, kandi ikabyara akanyana cg.akamasa kamwe. Imbwa ibwagura kenshi mu mwaka, kandi ikabwagura ibibwana byinshi. Nyamara, ntawigeze abona ubushyo bw’imbwa, ariko ubushyo bw’inka bwo buragaragara”. Yemwe, muri iyi mvugo, nta “ngengabitekerezo y’itsembabwoko” irimo?
Tubivuge, tubisubire, niba “Ingengabitekerezo y’itsembwabwoko ibaho koko” mu Rwanda, si umwihariko w’Abahutu bamwe na bamwe (Interahamwe), ahubwo ni indwara ifata n’Abatutsi bamwe na bamwe, kandi bakaba baratangiye kugaragaza ibimenyetso byayo kera cyane.
1. Gahunda y’ishyaka rya Lunari (UNAR) yatangajwe ku italiki ya 15 Nzeri 1959, hari aho yageraga ikavuga ngo :
Icyo gihe, amagambo « ingengabitekerezo, itsembabwoko cg. jenoside », yari atarabaho mu kinyarwanda ; ariko abarwanashyaka ba Lunari biyitaga « Abashyirahamwe ». Iri zina rikaba risa cyane n’iry’Interahamwe za MRND, Impuzamugambi za CDR cg. Abadasigana ba UPRONA. Yewe, “ibisa birasabirana koko”!
2. Kuri 17 Gicurasi 1958, abo Bashyirahamwe bari bandikiye umwami n’inama nkuru y’igihugu, bayihangiriza ngo ntisuzume ikibazo cy’amoko mu Rwanda, kuko kuri bo Urwanda rwari urw’Abatutsi gusa. Igika cya nyuma cy’iyo barwa kiravuga ngo :
Ko mwumva abantu baburana umunani, ababura umunani ko ari abavandimwe, ...ko ahubwo baje tukabahaka kugeza ubu, ubundi buvandimwe bwacu ni ubuhe ? Gatutsi na Gatwa bahuriye he na Gahutu ko twumva ko Gatutsi na Gatwa na Gahutu ari bene Kanyarwanda, nyirukubabyarana na Kanyarwanda yitwa, ni umuki ? …Kimanuka ni uwa Kigwa wasanze abantu nu Rwanda…Ngaho namwe muratwumvire iyo mivire n’indimwe yacu n’Abahutu yo kwa Kanyarwanda! …Abahinza bishwe n’uyu mwami, ahindura ibihugu byabo. Ibindi bihugu byahinduwe n’abandi bami bica abahinza bari babirimo. Ntitugombye kubavuga, nimushaka muzabirebe mu Nganji karinga, biranditse. Ikibazo : Ubwo batsindaga ibihugu by’Abahutu b’Abahinza bakabahaka ari abavandimwe babo? (Rétrospective, Le problème ruandais 1957-1962, Série 1, Dossier 2, pp. 7-9).
Bukeye bwaho ku ya 18 Gicurasi 1959, abagaragu bakuru b’ibwami barongeye bandikira umwami n’inama nkuru y’igihugu bavuga ngo “ubutaka ni ubwabo, nk’uko Urwanda ari urw’umwami”, ngo Abahutu bashaka amasambu bazimuke bave mu Rwanda cg. bajye gutura mu bice byarwo bitera.
3. Muri ayo magambo yabo, harimo ingengabitekerezo mbi cyane bakomoraga ku basekuruza babo. Bamwe batatinyaga gufata abandi banyarwanda nk’udusimba. Kanjogera, baramubazaga bati “ese ko wituma ku gasozi, abantu bakureba?”. Ngo “bariya se ni abantu, ko ari udusimba!”. Kankazi yabonye Abahutu bagungira ibijumba mu gishanga cya Rugeramigozi, abaza abagaragu be ati “Turiya ni dusimba ki mbona mu gishanga ?” Bamusubiza ko ari abantu bari gutabirira ibijumba. Nawe ati “Ese buriya nibutaha, buri kose karamenya akako?”. Yasuye seminari nto y’i Kabgayi, abona igiseminari cy’igihutu koko (cyaje kuba padiri n’ubu kiracyariho), aravuga ngo “Nta kindi cyana gisa na kiriya ngo bagifotore hamwe n’ibwa yanjye?”. N’ibindi byinshi.
Agasimba gashoboye kugira akamaro, ni ibintu byiza. Icyo gihe uragakoresha nk’uko bakoresha ipunda (indogobe).Tuzabigarukaho tuganira ku ubuhake. Ariko kwica agasimba, nko kumanika imbwa, nta cyaha cyabagamo. Kugera mu myaka mike yabanjirije ihinduramatwara (révolution) ryo muri 59, bari bakidutwikira mu majangara. Tugiye kure byo, ntawavuga. Inkota ya Kanjogera ntiyararaga ubusa. Hari igihe ingabo za Rwabugiri zitozaga kumasha, ariko zikitoreza ku bantu nyirizina.
Umwanzuro
“Ingengabitekerezo” ubwayo si ikintu kibi. Iba mbi iyo igamije amarorerwa, iba nziza iyo igamije ikintu cyiza. Ariko Abanyarwanda bo, kuberako bakanzwe, bumva “Ingengabitekerezo” ari ikintu kibi uko byagenda kwose. Iyatumye haba itsembabwoko mu Rwanda muw’1994 yaba ngo yaravutse muri 59. Ituma bakomeje guhunga kugeza n’ubu, ntibacire, ntibakorore, ntibahumeke, bagahorana umutima mutwe, hari abahamya rwose ko iyo yo yatangiye kera. Amahirwe ni uko Abanyarwanda batanduye ingengabitekerezo mbi n’imwe ari bo benshi. Ni yo mpamvu hakiri icyizere ko ineza izatsinda inabi, ko ukuri kuzanesha ikinyoma, ko urumuri ruzatsinsura umwijima, hakazaza n’ibindi bintu byiza byinshi mu Rwanda rwa Gahutu, Gatwa na Gatutsi, ari bo bagize “Inyabutatu ijya mbere”.
Imana ikomeze irinde Urwanda.
F. Rudakemwa
Tel: 0039.0763732085
Mob : 0039.333.3167336
Email : rdfkm@yahoo.fr.


text:
IMPANO N'IMFASHANYO
Gufasha hakoreshejwe umutungo biri mu bice bitatu:
-
Kuba waha umukene atabanje kugusaba.
-
Kuba wamwiyegereza ukishimira ko mufatanya mu mutungo wawe.
-
Kuba wamwitangira ukamuha ibyo nawe wari ukeneye,uru nirwo rwego ruruta izindi.
Impano : Ni ukwegurira undi umutungo wawe nta ngurane umwatse.
Imfashanyo : Ni umutungo uhabwa abakene n'abatishoboye hagamijwe ibihembo kuri Allah.
UMWANYA IMPANO N'IMFASHANYO BIFITE MURI ISLAMU
Impano n'imfashanyo byose n'ibikorwa byiza kandi bikundwa na Allah,Islam yabishishikarije abantu kubera inyungu bifite zo guhuza abantu no kongera urukundo n'umubano hagati yabo, gusukura imitima biyirinda ubugugu, kwikubira, kandi Islamu yateganyirije ibihembo bihambaye uzakora ibyo bikorwa nta kindi agamije uretse gushaka ibihembo ku Mana.
Uburyo Intumwa Muhamadi (Allah amuhe amahoro n'imigisha) yakoreshaga mu gutanga: Allah niwe munyabuntu ugira neza anakunda abagira neza.
Intumwa Muhamadi (Allah amuhe amahoro n'imigisha) nayo ikaba yararushaga abantu bose kugira ubuntu cyane cyane mu gisibo cy'ukwezi kwa Ramadhani, yajyaga yakira impano akanitura abamuhaye,akanashishikariza abantu gutanga no kwakira impano,yarushaga abandi gufasha mu byo atunze, nta wagiraga icyo amusaba cyaba kinini cyangwa gito ngo akimwime agifite, yatangaga adatinya ubukene, kandi gutanga no gufasha abandi byari ibintu bikunzwe kuri we.
Na none wasangaga ibyishimo bye mu gihe atanga birenze iby'uwo yahaga, uwamugezagaho ikibazo yarigomwaga akamufasha.
Intumwa yafashaga mu buryo butandukanye, rimwe yatangaga impano,ubundi imfashanyo, ubundi akagura ikintu ariko agatanga ibirenze ikiguzi cyacyo mu rwego rwo gufasha ugurisha,yakwaka inguzanyo akishyura akarenza ibyo yagujije ku bushake bwe, ubundi yagira icyo agura akagisubiza umucuruzi n'ikiguzi cyacyo, ku bw'ibyo yari afite umutima mwiza n'igituza cyagutse mugufasha abantu (Amahoro n'imigisha by'Imana bimubeho). Ibyiza byo kugira neza no gutanga:
Allah yaravuze ati :
“Icyiza mutanga muzagihemberwa,kandi nta kindi mutangira uretse gushaka kwishimirwa na Allah,kandi icyo mutanga cyiza Imana izakibahembera kandi ntimuzahuguzwa.
Qor'an 2 :272


text:
Bugesera: Imihigo ntigaragara mu nyandiko ahubwo iri no mu bikorwa
Abagize itsinda rihuriweho na za minisiteri zitandukanye zimaze iminsi igera kuri ibiri mu karere ka Bugesera aho zaje kureba ishyirwa mu bikorwa ry’imihigo y’umwaka wa 2011-2012, zikaba zitangaza ko imihigo itakiri mu nyandiko gusa kuko iyo ugeze ahari ibyo bikorwa ubibona.
Gatera Jean D’Amour  ukuriye iryo tsinda avuga ko intambwe akarere ka Bugesera kagezeho kesa imihigo ishimishije
Ati “ ibyo bigaragarira mu nyandiko ariko kandi iyo ugiye kureba aho ibyo bikorwa biherereye ubibona uko byanditse, uturere tumaze kugera kure mu gushyira mu bikorwa imihigo kuko bigaragarira cyane mu buryo baba biteguye ndetse n’uburyo baba begeranyije inyandiko za ngombwa na raporo zigenerwaâ€.
Ukuriye itsinda ryaje mu karere ka Bugesera kureba aho bageze besa imihigo Gatera avuga ko kuri ubu nta ngorane barabona mu ishyirwa mu bikorwa ry’imihigo muri ako karere.
Umunsi wa mbere wari uwo kumurika imihigo mu nyandiko aho buri mukozi ukuriye ishami yagaragazaga ibyagezeho mu nyandiko naho umunsi wa kabiri abagize itsinda bakajya ahari ibyo bikorwa bivugwa mu nyandiko kureba koko niba bihari.
Umuyobozi w’akarere ka Bugesera Rwagaju Louis aratangaza ko gukorera hamwe bakorera ku ntego ari nako basenyera umugozi umwe aribyo bituma babasha kwesa imihigo.
Ati “ ibikorwa byiza dukora, iterambere tugeza kubaturage tuyobora nibyo biduhesha ishema kandi ndabashimira kuko aribo batuma twesa imihigo dufatanyije naboâ€.
Muri uyu mwaka, imihigo y’akarere ka Bugesera ikaba yarikubiyemo ibikorwa 50 byatoranyijwe kuko aribyo bifite ingaruka nziza mu guhindura imibereho y’abaturage kandi bishingiye ku nkingi 4 za goverinoma arizo ubukungu, imibereho myiza, imibeyoborere myiza n’ubutabera.
Iki gikorwa kigaragaza uko Akarere kakozwe mu mwaka wa 2011-2012, cyane ko ibyo bikorwa biba byatewe inkunga n’ingengo y’imari.
Itsinda rikaba ryarebaga uko raporo zakozwe, rihereye ku mihigo akarere kasinyanye na nyahukahwa perezida wa Repubulika muri Nyakanga 2011.


text:
Abakobwa benshi bakunda kurara bambaye amakariso, kandi abahanga bavuga ko iyo umukobwa cyangwa umugore abikoze buri munsi atari ukuvuga ngo hari impamvu nk’umuntu ari mu mihango, ashobora kugira ingaruka mbi.
Inkuru ya media254.com ivuga ko abaganga bavuga ko igitsina gore gikenera guhumeka kugira ngo kitagira uburwayi cyangwa umuhumuro mubi. Akaba ariyo mpamvu abaganga bagira inama abagore ko bazajya bajya kuryama batambaye amakariso.
Umuganga witwa Dr Grace Obong avuga ko ikibazo kinini ari uko abagore bakunda kwambara amakariso y’ubwoko bwinshi mu gihe cy’umunsi, imyenda ibafashe idatuma igitsina cyabo gihumeka.
Bikaba ari byiza ko bazajya bambara amakariso nibura akozwe mu ipamba, n’ubwo abenshi bakunda kwiyambarira izindi zitari izo mu ipamba, bakazambara umunsi wose.
Ibi bikaba bishobora gutera uburwayi kandi bukomeye mu gitsina cy’umugore.
Bactirial vaginosis(BV): Inzobere zivuga ko igitsina cy’umugore ubusanzwe kiba gifite udukoko twiza twinshi (Good Bacteria) hamwe n’utwangiza duke(harmful bactiria).
Umuntu arwara BV iyo byahindutse umugore akaba afite utwo dukoko twangiza twinshi, utwiza tukaba duke.
Dr Obong akaba avuga ko abagore barwaye BV akenshi bagira ibintu bibava mu gitsina kandi bifite umunuko, abagore bandi na bo bakaba bavuga ko iyo bamaze gukora imibonano mpuzabitsina bagira umunuko mwinshi cyane.
Obong yagize ati “Ibyo bintu biba biva mu gitsina akenshi biba ari umweru nk’amata, cyangwa bifashe cyane cyangwa se ari nk’amazi. Ibindi bimenyetso bishobora kugaragara ni uko iyo ugiye kwihagarika ubabara, ukishima hanze y’igitsina, naho ku bagore bamwe na bamwe nta bimenyetso bagira.”
Candida: Iyi ni indwara hafi 75% y’abagore bakunda kuyirwara, ikaba ari imwe mu ngaruka yo kurara wambaye ikariso.
Iyo umugore yambaye ikariso imufashe, ikozwe mu mwenda udatuma umwuka ubona aho unyura bituma mu gitsina huzuramo icyokere bigatuma arwara iyi ndwara ya candida.
Undi muganga witwa Evelyn Resh yagize ati “Numva umuntu w’igitsinagore atagakwiye kuryama yambaye ikariso. Guha umwuka igitsina cyawe amasaha 8 cyangwa arenga umuntu aba aryamye ku munsi bituma haruhuka, hakabona umwuka.”
N’ubwo Candida atari indwara yandurira mu mibonano mpuzabitsina, abaganga bavuga ko umugabo iyo yaryamanye n’umugore uyirwaye atangira kwishima, akazana n’udusebe ku gitsina iyo amaze gukora imibonano.
Undi muganga uvura indwara z’abagore Dr Jennifer Bradford avuga ko kwambara ikariso bituma imyanya y’umugore igira bushyuhe bwinshi.
Ku bagore bamwe na bamwe bakunda kugira ikibazo cyo kubira icyuya cyinshi bikaba byabatera uduheri, guhora bazambaye bikaba byabatera indwara, bakazana uduheri dutuma bahora bishima.
Yakomeje avuga ko nubwo hataramenyekana neza ikintu gituma imyanya y’umugore ihorana ubuzima bwiza, ariko hakaba hari ibimenyetso ko guhora umuntu yambaye ikariso byongera ibyago byo kuba yarwara indwara mu myanya ndangagitsina ye.
Akaba ari yo mpamvu umuntu agomba nibura guha umwanya muto aba aryamye hagahumeka.
Umukobwa umwe witwa Grace avuga ko iyo umuntu aryamye atambaye ikariso aba yumva atuje cyane, kuko ngo aba yayiriwemo umunsi wose, abashaka ko yaruhuka.
Yagize ati “Iyo umuntu atayambaye aba afite amahoro cyane, uba wumva nta kintu kigufasheho.”
Undi we avuga ko adashobora kuryama atayambaye ngo kuko aba yumva hakonje, kandi ngo kubera ko igitsina cy’umugore hari ibintu by’amazi biba bivamo, umuntu atayambaye ubwo biba bivuga ko bigomba kujya ku myenda yambaye cyangwa ku mashuka.
Abaganga bakaba bavuga ko kuri bamwe badashobora kuryama batambaye ikariso, bagakwiye kurara bambaye udukabutura (Boxers), cyangwa amapantaro yo kurarana (Pyjamas).


text:
Ibikoresho :
Isukali garama 150
Amavuta ya beurre garama 200
Ifarini garama 300
Umutobe wo mu ironji 1
Akanyu gake cyane katarenze garama 5
Uko bikorwa :
Shyira beure yayengeshejwe mu isorori nini uvangemo umunyu n’isukali
Ongeramo ifarini ukoroge cyane wihuta kugirango byivange neza
Iyo pate ivuyemo banza uyitereka ahantu hakonje igere hashire igihe kigera ku isaha
Iyp pate ushobora kuyikatamo utubiscuit ukoresheje iforumu cyangwa se ugakoresha icyuma sisanzwe mu gihe udafite iforumu.
Shyira izo bisuit wakose mu ifiru ifite ubushyuhe buri kuri degree 160 bimaremo iminota iri hagati y’irindwi n’icumi
Urwego News
Imyororokere
Biscuits zirimo ironji
Ibikoresho :
Labels: guteka, ifunguro ribanza, igikoni


text:
Umuntu abeshwaho n’ibintu bitandukanye mu buzima bwe bwa buri munsi, muri byo habamo n’ibitekerezo bishobora kumwubaka mu gihe ari byiza.
Amakuru yashyizwe ahagaragara n’urubuga rwa interineti lefigaro.fr aravuga ko umuntu agenda ahura n’ibimubabaza cyangwa bikamushimisha, ariko uburyo yitwara mu kababaro bishobora kumugiraho ingaruka, zirimo kurwaragurika.
Indwara zishobora guterwa n’intekerezo mbi zituruka ku kababaro umuntu afite, harimo kuribwa umutwe, igifu, agahinda, umutima n’izindi. Izo ndwara zirica ni yo mpamvu umuntu aba akwiye guhora yishyiramo ibitekerezo bimufasha kwishima kabone y’iyo yaba ababaye.
Bimwe mu bifasha umuntu kugira intekerezo nziza harimo kwiyegereza Imana, gukora siporo, kureba filimi zitari iz’imirwano, gutembera, kuruhuka bihagije, kubabarira mu gihe hari uwamukosereje, n’ibindi.
Ibyo bikorwa bifasha umuntu gutuza, kuko aba atabonye umwanya wo gutekereza cyane ku bimubabaza, bitavuze ko aba yabyibagiwe ko ahubwo aba atabihawe icyicaro mu mutima.
Urwego News
Imyororokere
Ibitekerezo bishobora kubaka cyangwa gusenya ubuzima bw’umuntu
Umuntu abeshwaho n’ibintu bitandukanye mu buzima bwe bwa buri munsi, muri byo habamo n’ibitekerezo bishobora kumwubaka mu gihe ari byiza.


text:
Nabatijwe nkivuka, ndetse nkurira mu idini gatolika, narasengaga uko bukeye n’uko bwije iyo nabaga ngiye kuryama. Ariko nta narimwe Imana Yigeze yumva ugusaba kwanjye. Ibi nibyo byanteye gufata icyemezo mvuga ko Imana Itabaho, ndetse nanjye mpera aho nkurikira ibyo siyansi yemera aho ivuga ko isanzure (univers) ryabayeho ku bw’iturika ridasanzwe (big-bang).
Kuva kera mu bwana bwanjye; bagenzi bajye bajyaga bambwira icyo bitaga guhura na Yesu. Bambwiraga ko yahinduye ubuzima bwawo ndetse ko hari n’umubano wihariye bajya bagirana n’Imana. Ariko ibyo byose babaga bavuga narabisekaga cyane kuko numvaga bidashoboka dore ko mu myumvire yanjye numva ko Imana Itabaho. Ariko ku ruhande rwabo nubwo nahinyuraga ibyo bamwiraga ntibigeze bacogora kumbwira bimwe mu byo Imana yabaga yabakoreye mu buzima bwabo.
Naje gutangira kujya nibaza ibibazo. Mu byo natekerezaga byose n’uko narebaga iyi si, numvaga byose ko byabayeho ku bugenge. Mbega sinumvaga ko bijya kubaho haba hari undi muntu Utangaje abantu batabona Waba Yarabiremye.
Mu myumvire yanjye kandi numvaga ko urupfu ntacyo ruvuze cyane ko naterezaga ko nyuma y’urupfu nta bundi buzima; mbese muri jye niyumvishaga ko iyo umuntu apfuye ibye biba birangiriye aho agahita yibagirana. Ibi bikaba aribyo nanjye nibazaga ko bizambaho, nkumva ko nindamuka mfuye ubuzima bwanjye buzahita buhagararira aho nyine.
Niba inshuti zanjye ibyo zambwiraga zarabaga ziri mu kuri? Niba koko Imana Ibaho? Niba koko kandi nyuma yo gupfa hari ubundi buzima? Ubwo, ni gute Imana jye Imana Yanyakira? Buri wese yambonaga nk’umuntu w’umuhanga kandi witonda. Ariko mu gihe nari ntangiye kujya nirebaho hari ibintu natangiye kujya numva ntishimiye ndetse bitananejeje ku buzima bwanjye. Niba Imana Ibaho, nagombaga gukorwa n’ikimwaro bitewe n’uburyo nayipingaga.
Inshuti zanjye zambwiyeho ibyo Yesu Yakoze: Ku bw’urukundo rwe, Yemeye gutanga ubuzima bwe, arapfa ku musaraba, kugira ngo abantu batazagerwaho n’umujinya w’Imana ku bw’ibyaha byabo kugira ngo barusheho kugira amahoro n’umunezero. Ubwo nahise ntangira kwizera, nshingiye ku buhamya bw’inshuti zanjye, kubera ikizere nazihaga nari nizeye neza ko zitambeshaya.
Ubwo noneho, buhoro buhoro uko nagendaga nsoma Bibiliya ari nako ngenda mpura n’abandi bizera Imana Yaje kunkora ku mutima. Naje guhura n’umuntu arankunda ku buryo ntatekerezaga, ndetse atangira no kujya ankorera ibintu byiza byinshi bitandukanye. Yamfashije gutera imbere mu buryo bw’umwuka, ubuzima bwanjye burahinduka, kwinangira umutima birashira ngarura ikizere cy’ubuzima bw’iteka.
Umunsi umwe, naje gusubiza umutima impembero nsanga nkwiye kugira amahitamo kandi meza. Imana Yansabye kuyishyira ku mwanya wa mbere mu buzima bwanjye, ibindi nizera bidafite umumaro nkabishyira ku ruhande maze nkayubaha nkakurikiza iby’ijambo ryayo. Natangiye kwiyumvamo urukundo rutagereranywa ndetse ntangira no gusobanukirwa imigambi myiza Imfitiye ku buzima bwanjye. Nahise mfata icyemezo cyo kuyinezeza nkakora ibijyanye n’ibyo yifuzaga ko nkora.
Hashize imyaka 10 nunze ubumwe na Kristo kandi sinicuza kubw’icyo cyemezo cyiza nk’icyo nafashe. Ni iby’igiciro kumva ko hari Uri hejuru ya byose, Utangaje ndetse Mwiza kurenza abandi ku isi yose ugukunda. Ubu ni umurinzi w’umutima wanjye, ubuzima bwanjye ndetse n’intambwe zanjye aho nyura hose.
Uyu munsi, nkomeje ubushakashatsi bwanjye nk’umusiyantifike, ariko nzirikana ko siyansi idakwiye kwivanga mu myizerere yanjye.
atoi2voir.com


text:
Inzira ntibwira umugenzi rwose:
(a) bamwe muri twe iyo tuza kumenya ko ibyo tuzavuga byose bizacika amazi twari guhitamo kwibera “ibiragi”.
(b) bamwe muri twe iyo tuza kumenya ko ibyo tuzabwirwa byose nta kuri kuzaba kurimo twari guhitamo kwibera “ibipfamatwi”.
(c) bamwe muri twe iyo tuza kumenya ko amaso yacu azabona amahano n’ubugome gusa, twari guhitamo kwibera “impumyi”
(d) bamwe muri twe iyo tuza kumenya ko aha twaje tuzahasanga umunuko gusa, twari kuhaza dusize amazuru cyangwa tukareka kuhaza.
(e) bamwe muri twe iyo tuza kumenya ubwiza n’agaciro by’aho twari turi ko biruta kure iby’aho twifuje kwerekeza bikanarangira tunaherekeje, ntitwari kuva aho twari turi ngo twerekeze aho twerekeje.
(f) bamwe muri twe iyo tuza kumenya ko uriya twabwiraga mu marenga ari impumyi twari gutobora tukavuga ijambo.
(g) bamwe muri twe iyo tuza kumenya ko uriya twabwiraga yatubonaga ariko ntatwumve, twari gukoresha amarenga.
(h) bamwe muri twe iyo tuza kumenya ko dukikijwe n’imishibuka twari kuguma duhagaze hamwe nta ntambwe n’imwe twari gutera.
(i) bamwe muri twe iyo tuza kumenya ko ibyo tuzandika byose bitazasomwa, twari kubyandika kuko tubikunze ariko tukabigumana, ntitubishyire ahagaragara.
(j) bamwe muri twe iyo tuza kumenya ko ibibazo byose tuzabaza bitazasubizwa twari kubihinduramo inama kuko zo ntizitegereza gusubizwa, urazikurikiza cyangwa ukazihorera ariko wazumvishe.
Bamwe muri twe
Inzira ntibwira umugenzi rwose:


text:
Ndabasuhuje mwese mw’izina ry’Umwami wacu Yesu Kristo kandi Imana ikomeze kubiyereka mubyo mukora. Uyu munsi turaganira ku ijambo rivuga [ abanzi b’umusaraba wa Yesu cyangwa abahanuzi b’ibinyoma ] nkuko tubisanga muri iki cyanditswe cy’Abafilipi.
Abafilipi 3:17 – 20 :
Bene Data, mugere ikirenge mu cyanjye muhuje imitima, kandi mwite ku bakurikiza ingeso zacu, izo mudufiteho icyitegererezo. Hariho benshi bagenda ukundi, abo nababwiye kenshi, na none ndabababwira ndira yuko ari abanzi b’umusaraba wa Kristo. Amaherezo yabo ni ukurimbuka, Imana yabo ni inda, biratana ibiteye isoni byabo, bahoza umutima ku by’isi. Naho twebweho iwacu ni mu ijuru, ni ho dutegereje Umukiza ko azava ari we Mwami Yesu Kristo, […]’.
Pawulo yandikira Abafilipi yabateguzaga ko hazabaho inyigisho z’ubuyobe nkuko natwe turimo guhura nabyo uyu munsi , aho ubuyobe bumaze kuba bwinshi kandi burimo gutuma benshi batera umusaraba umugongo.
Ubundi Umukristo wese yari akwiye kubaho ayoborwa n’ijambo ry’Imana kuko niyo mategeko twahaweho umurage ndetse n’amasezerano menshi kuko muriryo harimo ubutunzi bwinshi kandi ibyo ukennye byose biri mu ijambo ry’Imana kandi harimo ubwenge bwose n’uburyo wakemuramo ibintu.
Niyo mpamvu uyu munsi nifuje kuguhugura nkumenyesha ko hadutse abahanuzi b’ibinyoma kandi bakaba barushijeho kuyobya benshi ; kuko buri wese afite inyota yo kumva icyo Imana yamuvugaho bituma rero hadutse n’abandi bacuruza izo ntege nke za benshi zo gushaka mu maso h’Imana babeshya ko bo babareberayo , ariko uyu munsi ndakwibutsa ko udakwiye kuba umunebwe mubyo gushaka Imana kuko nawe uyishatse wayibona .
Pawulo akomeza avuga ko hari abanzi b’umusara wa Kristo baseseye mu Itorero ; kandi Imana zabo ni nda . Kuko nta kindi kibayoboye bayobowe n’irari ryabo , akomeza avuga ko iherezo ryabo ari ukurimbuka ; rero no muri twe mu banyarwanda abo bantu barahari kandi dukwiye kubitondera tugashaka Imana by’ukuri ntiduhanurirwe nuwo ariwe wese kuko akenshi baza bakubeshya ko Imana yabagutumyeho.
Ntago ukuri bavuga ari ukuri kw’Imana bafite ibindi bararikiye , n’abantu bakwiye guterwa umugongo kuko bakururira benshi mu kinyoma bigatuma izina ry’Imana ritukwa . Mu isi ndetse bahagaze mu muryango babuza benshi kwinjira mu bwami bw’Imana muzabamenyera ku mbuto zabo.
Mariko 8.34 :
Ahamagara abantu n’abigishwa be arababwira ati “ Umuntu nashaka kunkurikira ni yiyange, yikorere umusaraba we ankurikire.”
Abo baza imbere yawe baguhanurira ntago bakeneye kukwereka umusaraba kuko bo ubwabo barawanga ; kandi Yesu yaravuze ngo ushaka ku mukurikira yiyange yikorere umusaraba we.
Ibikorwa byabo n’amagambo bakubwira biratandukanye rwose , reba Yesu aracyagutegeye amaboko arashaka ko uva muri ubwo buyobe wagiyemo nta yindi nzira wacamo ngo ubone ubugingo buhoraho kuko Yesu niwe nzira n’ukuri n’ubugingo , ntawe ujya k’Uwiteka atariwe umujyanye wisigara nawe aragukeneye.
Abafilipi 3:1-2 hagira hati :” Ibisigaye bene Data, mwishimire mu Mwami Yesu. Kubandikira ibyo nigeze kubandikira ubundi ntibindambira, kandi namwe bibagirira akamaro. Mwirinde za mbwa, mwirinde inkozi z’ibibi, mwirinde n’abakeba gukeba kubi,[…]”.
Pawulo akomeza kandi adusaba kubirinda ; ndetse no kubatera umugongo . Nawe uyu munsi ndagusaba kuyunguruza Umwuka wera inyigisho urimo guhabwa ; ndetse n’ubuhanuzi urimo kwakira . Kuko ntago bose barimo guhanura mu izina rya Yesu ijambo ryatubwiye ngo ‘ Imana zabo ni inda ‘ bavuga byinshi mu izina rya Yesu , ariko ntago bagamije kwamamaza Yesu mubitondere , mubirinde.


text:
Umuntu ashobora kuvurwa hadakoreshejwe amaraso
Hari abantu benshi bifuza kuvurwa badatewe amaraso kubera idini barimo cyangwa impamvu zabo bwite, bagahitamo ubundi buryo bwasimbura guterwa amaraso. Abaganga bakora uko bashoboye bakubahiriza uburenganzira bw’umurwayi. None se bakora iki iyo bahuye n’ikibazo nk’icyo? Iyi videwo igaragaza uburyo bwo kubaga bwihariye, ibikoresho n’ubushobozi umubiri wacu ufite bwo kwirwanaho. Nanone igaragaza ukuntu ibyo bintu uko ari bitatu byagiye bifasha abaganga gukemura icyo kibazo.